Luka 19 ACO85 - Yecu odonyo i Jeriko kun oekato akata. - Bible Search\nYecu ki Jakayo\n1Yecu odonyo i Jeriko kun oekato akata. 2Onoŋo tye kunnu dano mo ma nyiŋe Jakayo, lajogmucoro madit, dok lalonyo bene. 3Oparo pi neno Yecu, ento pe otwero pi lwak, pien en cek. 4Oriŋo anyim, oito i wi yat olam wek enen, pien Yecu onoŋo oewok ki i yo-nu. 5Ka Yecu oo i kabedo-nu, oneno malo, owacce ni, “Jakayo, lor piny oyotoyot; pien tin myero abed i odi.” 6Jakayo olor oyotoyot, ojole ki yomcwiny. 7Ka dano ducu guneno, ci guŋur kun giwaco ni, “En odonyo i ot ka bedo welo pa dano ma labalo.” 8Jakayo oa malo, owaco bot Rwot ni, “Nen, Ladit, abimiyo nucu jamina bot lucan; ka abumo ŋat mo i gin mo, abicule waŋ aŋwen.” 9Yecu owacce ni, “Tin lar obino i ot man, pien en bene lakwar Abraim. 10-Pien Wod pa dano obino ka yenyo ki ka laro jo ma orwenyo.”\nCarolok i kom ciliŋ alip acel\n11-Ka pud giwinyo lok man, Yecu omedde ki lokke, obolo botgi carolok, pien onoŋo doŋ cok ki Jerucalem, dok pien onoŋo gitamo ni ker pa Lubaŋa binen cutcut. 12Pi meno owaco ni, “Yam tye wod ker mo ma oa ocito i lobo mabor ka limo twerone me loc ka doŋ odwog cen. 13Olwoŋo luticce apar, opoko botgi ciliŋ alip acel, owaco botgi ni, ‘Wucat ki wil nio waŋ ma an adwogo.’ 14Ento dano me lobone gukwere, gucwalo lukwena i kore ki lok ni, ‘Pe wamito dano man olowa.’ 15Ka doŋ en odwogo, ma doŋ ocamo ker, ociko ni gilwoŋ lutic ma yam emiyogi lim-mi, wek eŋe wel magoba ma gulimo i cato wilgi. 16Dano mukwoŋo obino i nyime, owaco ni, ‘Ladit, ciliŋ miya ma imiya-ni omedde iye ciliŋ alip acel mukene.’ 17Ogamo ni, ‘Ber, in latic maber! Pien yam ibedo lagen i kom jami matidi mo, ibibedo ki twero i kom gaŋi apar.’ 18Dano me aryone obino, owaco ni, ‘Ladit, ciliŋ miya dok omedde iye ciliŋ miya abic mukene.’ 19Owacce ni, ‘In bene ibibedo ki twero i kom gaŋi abic.’ 20Ŋat mukene dok obino, owaco mere ni, ‘Ladit, limmi en, agwoko, aboyo i kitambara, 21pien onoŋo alwori, pien in i dano magwa; ikwanyo gin ma pe ikano, ikayo ka ma pe icoyo.’ 22Owacce ni, ‘Abiŋolo kop loyi kun lubo lok ma oa ki i dogi keni, in latic marac! Yam iŋeyo ni an a dano magwa, akwanyo gin ma pe akano, akayo ka ma pe acoyo, 23piŋo doŋ pe ikano limma i beŋŋe, wek ka adwogo, anoŋ kun acoko limma ki magobane?’ 24Owaco bot jo ma gucuŋ ka ŋete ni, ‘Wugam ciliŋ miya-ni woko ki bote wumi bot won ciliŋ alip acel-li.’ 25Guwacce ni, ‘Ladit, en doŋ tye ki ciliŋ alip acel!’ 26-Ci en owacci, ‘Atito botwu ni, dano ducu ma mere tye gibimedo bote gin mo; ento ŋat ma mere pe, gibikwanyo woko ki bote kadi wa gin ma tye bote. 27Ento lukworra magi, ma gin gukwera ni pe alogi-ni, wukelgi kany, wunekgi ki pala lucwan i nyima.’ ”\nYecu odonyo i Jerucalem calo kabaka\n(Matayo 21.1-11; Marako 11.1-11; Jon 12.12-19)\n28Ka Yecu otyeko loko lok man, ci owoto anyim kun cito malo i Jerucalem. 29Ka doŋ onyiko cok ki Betepage ki Betania, i te got ma gilwoŋo Jeituni, Yecu ocako oro jo aryo ki i kin lupwonynyene, 30kun cikogi ni, “Wucit i gaŋ ma tye i nyimwu. Ka ce wudonyo iye wubinoŋo latin kana ma gitweyo, ma ŋat mo peya oito i wiye; ci wugony, wukel kany. 31Ka ŋatti mo openyowu ni, ‘Wugonye piŋo?’ wun wubidok iye kit man ni, ‘Rwot aye mito.’ ” 32Kit meno jo ma giorogi gucito, ci gunoŋo kit macalo Yecu otito botgi-ni. 33Ka gitye ka gonyo latin kana, wegine gupenyogi ni, “Wugonyo latin kana piŋo?” 34Gudok iye botgi ni, “Rwot aye mito.” 35Gukelo latin kana bot Yecu. Ka doŋ gupeto ginarukagi i wiye, ci gicibo Yecu i wiye. 36Ka en oewoto, gipeto ginarukagi i waŋayo. 37Ma doŋ onyiko cok ki Jerucalem, i luŋ me got Jeituni, lwak lupwonnyene ducu cwinygi obedo yom, gupako Lubaŋa ki dwan maloŋo pi tic madito ma guneno, 38-kun giwaco ni,\n“Lubaŋa omi gum i kom Kabaka ma bino i nyiŋ Rwot!\nKuc obed i wi polo,\nki deyo obed i kabedo ma malo twal!”\n39Luparicayo mogo ma i kin lwak guwacce ni, “Lapwony, juk lupwonnyeni.” 40Yecu odok iye ni, “Atito botwu ni, ka kono jo-ni guliŋ, godi magi kikomgi kono gudaŋŋe.”\n41Ka doŋ onyiko cok, ma oneno gaŋ, okok pire, 42kun waco ni, “Tin-ni ka kono iŋeyo lok ma kelo kuc boti, kono ber! Ento koni gikano woko ki boti. 43Pien kare bibino i komi ma lukworri gibitoro lobo rumi dyere, gibidiri tuŋŋi ki tuŋŋi, 44gibireti piny, in ki litinoni; pe gibiweko gweŋ mo acel i ii doŋ ma ododde i wi wadi; pien yam pe iŋeyo kare ma gibilimi iye.”\n(Matayo 21.12-17; Marako 11.15-17; Jon 2.13-22)\n45Yecu odonyo i ot pa Lubaŋa, ocako ryemo lucat-wil woko ki iye, 46-kun waco botgi ni, “Yam gicoyo ni ‘Oda bibedo ot me lega’; ento wun wuloko odoko boro pa luyak.”\n47-Yecu obedo ka pwony i ot pa Lubaŋa nino ducu. Ajwagi madito pa Lubaŋa ki lupwony-cik ki jo madito i kin lwak guyenyo yo me neke; 48ento pe gunoŋo gin mo ma myero gutim i kome, pien dano ducu guketo cwinygi ka winyo lokke.


Jo Roma 11 ACO85 - Apenyo ni, “Lubaŋa mono doŋ okwero - Bible Search\nJo Roma 10 Jo Roma 12\nJo Roma 11\nJo Icrael ma gudoŋŋe\n1-Apenyo ni, “Lubaŋa mono doŋ okwero jone woko?” Pe kumeno gire. An kikoma bene an Laicrael, lakwar Abraim, ma i kaka pa Benjamin. 2Lubaŋa pe okwero jone ma yam en oŋeyogi con. Pe wuŋeyo gin ma yam gicoyo i ginacoya ma oloko lok i kom Elia, kit ma en obako kwede doge bot Lubaŋa i kom jo Icrael ni, 3-“Rwot, doŋ guneko lunebini woko, gumuko keno tyerri-gu woko ducu, an kena aye doŋ adoŋ, dok bene gimito neka woko.” 4-Ento Lubaŋa yam odokke iye gin aŋo? Odok iye ni, “Pud aweko jo alip abiro gudoŋ bota, ma peya gurumo coŋgi i nyim Baal.” 5I kit yo acel-lu tye jo mogo i kare man ma gudoŋ, ma Lubaŋa oyerogi pi kicane. 6Ci ka giyerogi pi kica, man noŋo doŋ pe ocuŋ i kom tic ma gin gutiyo; ka nene ocuŋ i kom tic ma dano otiyo, kono kica doŋ pe gilwoŋo ni kica.\n7Gin aŋo doki? Jo Icrael pe gunoŋo gin ma gubedo ka yenyone. Jo ma giyerogi keken aye gunoŋo, ento jo mukene onoŋo cwinygi odoko nwaŋ, 8-kit macalo yam gicoyo ni,\n“Lubaŋa doŋ omiyo botgi cwiny me diŋo,\nomiyo waŋgi pe neno, itgi bene\npe winyo lok,\nkadi wa onyoo.” 9-Daudi bene owaco ni,\n“Wek karamagi ma gicamo-ni\notyekgi woko macalo owic\nwek obed gin ma miyo gipoto i\nbur pi culo waŋ balgi. 10Mi waŋgi ocor woko, wek pe\nmi pyergi ogom woko matwal.”\nLarre obino bot Lurok\n11Dok apenyo ni, “Jo Icrael yam guyokke gumito poto woko piny?” Pe kumeno! Pi balgi omiyo larre bene doŋ obino bot Lurok, wek omi nyeko omak jo Icrael. 12Ka balgi doŋ okelo lonyo bot lobo, dok bene ka potogi okelo lonyo bot Lurok, berre doŋ bibedo rom mene ka gin ducu gudwogo woko liweŋ?\n13Kombeddi atye ka lok kwedwu, wun Lurok. Doŋ kit macalo an lakwena kwede bot Lurok-ki, adworo ticca, 14wek gwok nyo ami nyeko omak jo me rokka, ka wek alar jo mogo ki i kingi. 15Pi bologi woko omiyo Lubaŋa odwoko lobo ducu bote; ka doŋ ogamogi, ci bikelo aŋo? Pe bibedo calo kwo ma oa ki i kin jo muto? 16Ka ginywaŋo moko manok ma gityero calo gin me wi mwaka, moko ducu noŋo doŋ leŋ; ka ce lwit yat leŋ, ci jaŋe ducu bene gibedo leŋ kit meno.\n17Ento ka ce jaŋe mogo gituro woko ki i kom yat jeituni maberrre, ka doŋ gijako jaŋ yat jeituni mo me tim, ci gicomo ka-kagi wek omok i tyen yat maber ca, ka doŋ cako nywako ywayo pige ma miyu ma a ki i lwite. Jaŋ yat ma gijako ki i tim ca en aye in; 18ento pe myero iwakke i kom jaŋe mukene ca. Kadi bed iwakke, pe in aye ma itiŋo lwite, ento lwite aye ma otiŋi. 19Ibiwaco ni, “Yam gituro jaŋe mogo ni wek gicoma i kom yat.” 20Adada, yam giturogi woko pien gin pe guye Lubaŋa, in pud icuŋ pien niyeni tye. Pe myero ibed ki tam me wakke, ento bed ki lworo. 21Ka Lubaŋa yam pe oweko jaŋ yat kikome, ci doŋ pe biweki. 22Koŋ inen kica pa Lubaŋa ki gerone. En ger i kom jo ma gupoto, ento nyuto kicane boti, ka imedde kun icuŋ i kicane. Ka pe, gibitoŋi woko bene. 23Dok gin Lujudaya bene ka guweko bedo laboŋo niye, ci gibidwokogi i kom yat; pien Lubaŋa tye ki twero me dwokogi iye. 24Pien in Larok irom ki jaŋ yat jeituni me tim ma gitoŋo woko, gicomo i kom jeituni maberre, ma yam onoŋo pe olot i kom yat jeituni ma gipito apita. Pe bedo yot twatwal bot Lubaŋa me dwoko jaŋ yat mukene ca i kom yat kikome ma yam giturogi ki iye-ni?\nLubaŋa bidwoko jo Icrael bote\n25Utmegina, tye muŋ mo ma amito wuŋe, wek omi pe wutam kekenwu ni wuryek; man en aye ni, jo Icrael cwinygi odoko nwaŋ pi kare mo manok, nio ka wel Lurok biromo. 26-Lacen doŋ Lubaŋa bilaro jo Icrael ducu, kit macalo yam gicoyo ni,\n“Lalar bibino kun a ki i Cion,\nen bikwanyo kit me lworo Lubaŋa\nwoko ki bot Yakobo”; 27-“man aye gicikke ma abiketo kwedgi\ni kare ma abikwanyo balgi woko.”\n28Doŋ pi lok ma dok i kom lok me kwena maber, gin gudoko lukwor pa Lubaŋa piwu, ento pi lok ma kemo yer, Lubaŋa marogi pi kwarogi. 29Mot me kica pa Lubaŋa, ki lwoŋone, pe twero lokke. 30Yam pe wuwinyo dog Lubaŋa, ento kombeddi doŋ en otimo kica botwu, ma onoŋo doŋ gin gukwero bedo ki winy woko i kome. 31I kit acel-lu kombeddi doŋ gukwero winyo doge i kare ma en otimo botwu kica, wek omi gin bene gitim kica botgi kit meno. 32Pien Lubaŋa oketo dano ducu i mabuc me kwero winyo doge, wek etim kica bot jo ducu.\n33Lonyo pa Lubaŋa dwoŋ ma okato kare! Ryekone kacel ki ŋecce tut twatwal! Lok ma en ŋolo tere pe tatte, niaŋ i kite tek!\n34-“Aŋa ma ŋeyo tam pa Rwot?\nAŋa ma yam miye tam?” 35-“Aŋa mono ma yam koŋ omiye\ngin mo me mot,\nka en bene odwoko cen bote?”\n36-Pien en aye yam oketo jami ducu, jami ducu yam obedo tye pire, dok bene obedo mere. Deyo obed bote nakanaka. Amen.


Luka 10 ACO85 - Ka man otum, Rwot oyero jo mukene - Bible Search\nYecu ooro jo pyerabiro i kom tic\n1Ka man otum, Rwot oyero jo mukene pyerabiro, oorogi ki aryo aryo wek gukwoŋ nyime, me cito i gaŋi ducu ki i kabedo ducu ka ma en kikome bibino iye. 2-Owaco botgi ni, “Kac tye dwoŋ, ento lukac aye nok; pi meno wuleg Won poto, wek ocwal lutic ka kac. 3-Wucit giwu; nen, acwalowu macalo litino romi i kin orudi. 4-Pe wuwot ki kicaa lim nyo opiro, kadi war; pe wumot ŋat mo i waŋayo. 5Ot ducu ma wudonyo iye, wukwoŋ waco ni, ‘Kuc obed i ot man.’ 6Ka latin me kuc tye kunnu, ci kucwu bibedo i kome; ento ka pe, ci kucwu bidwogo botwu. 7-Wubed i ot meno, kun wucamo dok wumato gin ma gimiyowu, pien latic myero gimiye mucarane. Pe wubed ka kobo i ot ki ot. 8Ka wudonyo i gaŋ mo, ce gijolowu, wucam gin ma giketo i nyimwu; 9wucaŋ lutwo ma tye iye, wutit botgi ni, ‘Ker pa Lubaŋa doŋ onyiko cok botwu.’ 10-Ento ka wudonyo i gaŋ mo, ce pe gijolowu, ci wucit i waŋayo me gaŋ meno, wuwac ni, 11‘Wa apwa me gaŋwu ma omoko i tyenwa, wateŋo i komwu; kadi bed kit meno, myero wuŋe man ni, ker pa Lubaŋa doŋ onyiko cok.’ 12-Atito botwu ni, i nino meno can pa Codom bibedo twaratwara makato pa gaŋ meno.\nCan bipoto i kom gaŋi mogo ma jo ma iye pe guŋut\n13-“Ibikoko aŋee, in Korajin! Ibikoko aŋee, in Betecaida! Pien kono yam tic madito me twer ma gitiyo botwu gitiyo i Turo ki Cidon, kono jone guŋut wa con, kun giruko boŋo cola ma gibedo i buru bene. 14Ento can pa Turo ki Cidon bibedo twaratwara i nino me ŋolo kop, makato can ma bipoto i komi. 15-Ki in Kapernaum, gibitiŋi woko malo i polo? Pe kumeno, gibidwoki woko piny i Lyel.\n16-“Ŋat ma winyowu, noŋo owinyo an, ŋat ma kwerowu, noŋo okwero an; ŋat ma kwera, noŋo okwero ŋat ma oora.”\nDano pyerabiro-nu gudwogo cen\n17Dano pyerabiro-nu gudwogo cen ki yomcwiny, kun giwaco ni, “Rwot, wa cen maraco bene guwinyo cikwa pi nyiŋi!” 18En odok iye ni, “Yam aneno Catan kun poto piny nia ki i polo macalo lutkot. 19-Nen, doŋ amiyowu twero me nyono twol ki oton, ki me loyo tek ducu pa lakwor; gin mo pe bitimowu marac. 20Kadi bed kumeno cwinywu pe obed yom pi man ni, cen guwinyo cikwu; ento cwinywu obed yom, pien nyiŋwu gicoyo i wi polo.”\nYecu obedo ki yomcwiny\n(Matayo 11.25-27; 13.16-17)\n21I cawa meno Yecu obedo ki yomcwiny i Cwiny Maleŋ kun waco ni, “Apwoyi, Wora, in Rwot me polo ki me lobo, pien ikano lok magi woko ki bot luryeko ki luŋe-piny, ci inyutogi bot litino lukere; iyo, Wora, pien onoŋo ipwoyo kit yo macalo meno. 22-Jami ducu doŋ Wora otyeko miyogi woko bota; ŋat mo pe ma ŋeyo ni Wod en aŋa, kono Wod keken, dok bene ŋat mo pe ma ŋeyo ni Wod en aŋa, kono Won keken, ki ŋat ma Wod oyero me nyuto Won bote.”\n23Yecu olokke bot lupwonnyene, owaco botgi i muŋ ni, “Tye ki gum, dano ma neno gin ma wun wuneno! 24Pien atittiwu ni, lunebi ki luker mapol yam guparo pi neno gin ma wun wuneno, ento pe guneno, ki winyo gin ma wun wuwinyo, ento pe guwinyo.”\n25-Nen, ŋat mo acel lapwony-cik oa malo, otemo i Yecu kun penye ni, “Lapwony, atim aŋo wek alim kwo ma pe tum?” 26Yecu openye ni, “Gicoyo ni ŋo i cik? Ikwano niŋniŋ?” 27-Odok iye ni, “Mar Rwot Lubaŋani ki cwinyi ducu, ki tiponi ducu; ki tekki ducu, ki tammi ducu; mar lawoti bene macalo imarre keni.” 28-Yecu ogamo doge ni, “Idok iye kakare; tim kit meno, ci ibikwo.”\n29Ento dano-nu pi mito loyo kop, openyo Yecu ni, “Lawota aŋa?” 30Yecu odok iye ni, “Yam tye dano mo ma oa ki i Jerucalem, cito piny tuŋ Jeriko, ci orwatte ki luyak; gulunyo boŋŋine ki i kome, gupwode, gucito, guweke kun doŋ cok to. 31Ajwaka mo pa Lubaŋa onoŋo bene tye ka lubo yo meno; ka onene, ci obarre okato ki i ŋete. 32Kit meno Lalevi ka oo i kabedo meno, onene, obarre okato ki i ŋete. 33Ento Lacamaria mo ma onoŋo bene tye ka wot i yo-nu, oo ka ma en tye iye. Ka onene, kica omake i kome. 34Ocito bote, oonyo moo jeituni ki koŋo vino i waŋ rette, otweyo. Lacen okete i wi kanane, otere i ot welo, ogwoke. 35Orwone okwanyo lim, omiyo bot ŋat ma gwoko ot welo, ocike ni, ‘Twoye; gin ducu ma ibimiyo makato, an abiculi ka adwogo.’ 36Aŋa i kin jo adek-ki ma itamo ni obedo lawot dano-nu ma orwatte ki luyak-ki?” 37Odok iye ni, “Ŋat ma otime kicani.” Yecu owacce ni, “In bene cit, icitim kit meno.”\nYecu olimo Marita ki Maliam\n38-Ka gitye ka wot i yo, ci Yecu odonyo i gaŋ mo, ci dako mo ma nyiŋe Marita ojole i ode. 39Yam tye ki laminne nyiŋe Maliam ma obedo ka tyen Yecu kun winyo lokke. 40Ento Marita onoŋo obedo ka canne ki tic mapol; ocito bot Yecu, openye ni, “Ladit, pe iparo ni lamera oweka atye ka tic kena? Wac bote wek okonya.” 41Ento Rwot ogamo ni, “Marita, Marita, ibedo ki tam mapol, cwinyi oŋabbe pi jami mapol, 42ento tye gin acel keken ma mitte. Maliam oyero dul maber ma pe gibikwanyo woko ki bote.”


Nwoyo Cik 3 ACO85 - “Ka dok walokke, wacito malo i yo - Bible Search\nNwoyo Cik 2 Nwoyo Cik 4\nNwoyo Cik 3\n1“Ka dok walokke, wacito malo i yo ma dok i Bacan; ci Og kabaka me Bacan ocorre obino i komwa, en ki lwakke ducu, ka lweny i Edrei. 2Ento Rwot owacca ni, ‘Pe ilwore; pien atyeko miyo en ki lwakke ducu kacel ki lobone i ciŋi; ibitimo en macalo yam itimo i kom Cikon kabaka pa jo Amor, ma yam bedo i Kecbon.’ 3Kit meno Rwot Lubaŋawa omiyo Og kabaka me Bacan i ciŋwa bene, ki lwakke ducu; ci waloye, wanekogi nio ka danone mo pe odoŋ. 4I kare meno wamako gaŋine madito ducu; pe tye gaŋ mo ma pe wamayo ki botgi, gaŋi pyerabicel kulu, i lobo me Argob ducu ma i te ker pa Og i Bacan. 5Lwak gaŋi man ducu onoŋo gigoyogi ki cel matek mutiŋŋe malo likuŋ, ma gitye ki doggaŋgi ma gicego ki rii, ma pe gikwano iye lwak gaŋi matitino mapol ma pe gicelogi ki cel. 6Wajwerogi woko liweŋ, macalo yam watimo i kom Cikon kabaka me Kecbon; wajwero gaŋi ducu, co wa ki mon ki litino. 7Ento lim makwo ducu ki jami ma wayako ki i gaŋi watero odoko mewa. 8Kit meno i kare ca wakwanyo lobo meno ki i cin luker aryo pa jo Amor ma yam gitye loka Jordan, nia ki i nota me Amon nio wa i kom got Kermon. 9(Jo me Cidon gilwoŋo Kermon ni, Cirion, ento jo Amor gilwoŋo ni Cenir.) 10Yam wamako gaŋi ducu ma i wi cere, kacel ki lobo Gilead ducu ki Bacan, nio kwede wa i Caleka ki Edrei, ma gin aye gaŋi ma i te ker pa Og i lobo Bacan. 11(Pien Og kabaka me Bacan en aye yam odoŋ kene ki i kin jo Repaim ma yam odoŋ, Nen, kitandane yam obedo ki tanda nyonyo; pud tye i Raba pa jo Ammon, Borre romo yadi aŋwen ki nucu ki lacce yadi aryo, ka gipimo ki yadi me nino ducu-ni.)\nReuben, Gad ki nucu kaka pa Manace gunoŋo kabedo i ge Jordan tuŋ wokceŋ\n12“I kare meno, i kare ma wacamo lobo ma kenyo, amiyo lobo bot jo pa Reuben ki jo pa Gad, kun waŋe cakke ki i Aroer, ma i dog nota me Amon, kacel ki nucu lobo godi me Gilead ki gaŋi madito ducu ma tye iye. 13Lobo Gilead mudoŋŋe, ki lobo Bacan ducu, en aye lobo Argob ducu, ma yam obedo i te ker pa Og, yam amiyo bot nucu kaka pa jo Manace. (Lobo Bacan meno ducu gilwoŋo ni lobo pa jo Repaim. 14Jair, ma jo Manace, yam otero lobo ducu me Argob, en aye Bacan, nio wa i waŋ apokki me lobo pa jo Gecur ki pa jo Maaka, ci ocako nyiŋ gaŋine ki nyiŋe kene ni Kavot-jair, macalo pud tye wa onyoo.) 15Ci amiyo lobo Gilead bot Makir; 16‘ki bot jo pa Reuben ki jo pa Gad amiyo lobo ma a ki i Gilead cito kwede wa i nota me Amon, kun waŋ lobone obedo cwiny kulu, nio kwede wa i kulu Jabok, ma en aye waŋ lobo pa jo Ammon. 17Amiyogi Araba bene, ma Jordan aye waŋ apokkine, nia wa i nam me Kineret nio kwede i nam me Araba, en aye nam me Kado ma tye i pwor got me Piciga, ma tuŋ wokceŋ.\n18-“Dok yam acikowu i kare meno kun awacci, ‘Rwot Lubaŋawu doŋ otyeko miyowu lobo man wucam obed mewu, Oteka lwenywu ducu myero gukat loka ca i nyim omegiwu jo Icrael kun noŋo guruko jami lwenygi; 19ento monwu ki litinowu matino ki limwu makwo, (pien aŋeyo ni wutye ki lim madwoŋ), gin gibidoŋ i gaŋi madito ma doŋ amiyo botwu-ni, 20nio ka Rwot doŋ omiyo omegiwu ka yweyo, kit ma omiyowu ka yweyo-ni, ma doŋ gin bene gucamo lobogi ma Rwot Lubaŋawu bimiyogi loka Jordan. Lacen wubidwogo, kun ŋat acel acel dwogo i dul lobone ma doŋ amiyowu-ni.’ 21I kare meno bene yam aciko Yocwa ni, ‘In doŋ ityeko neno ki waŋi gin ducu ma Rwot Lubaŋawu otiyo i kom luker meno aryo-nu; Rwot dok bitimo kit meno i kom ker ducu ma wubio iye ka wukato loka ca. 22Pe wulworgi, pien Rwot Lubaŋawu aye tye ka lwenyo piwu.’\nLubaŋa pe oye ni Moses oo i lobo Kanaan\n23-“Yam abako doga bot Rwot i kare meno kun awaco ni, 24‘Ai Rwot Lubaŋawa, in pud icako acaka me nyuto bota, an laticci, kit dit meri ki twero me badi, Lubaŋa mo pe i polo nyo i wi lobo ma twero tiyo kit tic matek twatwal macalo in itimo! 25Wek koŋ acit anen lobo maber ca ma loka Jordan, lobo godi maber-ri, ki Lebanon bene.’ 26Ento yam kiniga omako Rwot i koma piwu, pe omedo ki winya. Rwot owacca ni, ‘Wek meno doŋ rommi; pe dok inwo loko lok meno bota. 27Cit iit malo i wi got Piciga, ci itiŋ waŋi malo inen yo tuŋ potoceŋ, ki tuŋ acam ki tuŋ acuc ki tuŋ wokceŋ, inen ducu ki waŋi, pien pe ibiŋolo Jordan man. 28Ento in icik Yocwa, icuk cwinye, imiye tek; pien en aye bikato loka ca kun telo wi lwak man, ci bimiyogi camo lobo ma ibineno-ni.’ 29Mumiyo wamedde ka bedo i nota mukemo Bet-peor.


Icaya 30 ACO85 - “Litino ma lujemo gibineno can,” Rwot - Bible Search\nIcaya 29 Icaya 31\nRibbe ki jo Ejipt pe twero konyo Icrael\n1“Litino ma lujemo gibineno can,” Rwot ma owaco,\n“jo ma tiyo ki tamgi, ma pe mera;\ndok ma giribbe ki rok ma cwinya dagi,\nme medo bal i kom bal;\n2ma gucako wotgi me cito i Ejipt,\nlaboŋo penyo koŋ tam ki bota,\npi laro bot Parao ni ogwokgi,\ndok pi yenyo ka kanne i tipo me Ejipt!\n3Pi meno ka gwokkewu ki bot Parao bilokke miyowu lewic,\ndok tipo me kannewu i Ejipt bimiyo alee twodowu woko.\n4Pien kadi bed luditone tye i Joan,\ndok lukwenane o wa i Kanec,\n5ŋat acel acellewic bimako,\npi rok ma pe twero konyogi,\nma pe ginoŋo iye kony mo kadi gin mo maber,\nento ginoŋo lewic ki cac keken.”\n6Man lok ma Lubaŋa oloko i kom lee me Negeb.\nI dye lobo ma tye iye ayelayela madit ki can mapek,\nka ma min labwor ki twon labwor gia iye,\nkacel ki twol ororo ki ma tuk cito malo,\ngutiŋo lwak lonyogi madwoŋ adada i ne lwak kana,\nki lim akanagi i kom aruk pa kinaga,\nkun gitero bot rok ma pe twero konyogi.\n7Pien kony ma Ejipt miyo lam,\ndok gin mo maber pe iye;\nmeno omiyo acako nyiŋe ni,\n“Rakab ma bedo abeda laboŋo tic mo,”\n8Kombeddi doŋ icit igor coc i nyimgi i kom got ma apada,\nka dok bene ico i buk,\nwek gigwok obed tye pi kare me anyim,\nmacalo caden ma bedo nakanaka.\n9Pien gin gubedo lujemo ma lugoba,\nlitino ma kwero winyo lok pa Rwot;\n10ma giwaco bot jo ma neno piny ni, “Pe wunen piny.”\nKi bot lunebi giwaco ni,\n“Pe wutit botwa lok ma tye atir;\nento wutit botwa lok mabecone keken,\nwutit lok me goba keken,\n11wuŋak woko, wuwek yo,\nwek pe wamedde ki winyo lok mo pi ŋat Maleŋ me Icrael.”\n12Meno omiyo ŋat Maleŋ me Icrael owaco ni,\n“Pien wun doŋ wucayo lok man,\nento wuketo genwu i uno dano ki bwologi,\nkun wujeŋŋe i kom timwu meno ma wutimo;\n13meno bimiyo balwu man bedo komwu,\nmacalo cel ma ocudo malo likuŋ\nma obar woko dok cok muk me poto woko piny,\nma mukwoko-lipuny oyotoyot.\n14Mukke bedo rom ki to agulu ma gicweyo,\nma giŋido woko laboŋo kica mo,\nkun otakone mo pe ma odon,\nma gitwero tic kwede me karo mac ki i keno,\nnyo ma romo twomo pii ki i joro.”\n15Man aye lok ma Rwot Lubaŋa owaco,\nma en ŋat Maleŋ me Icrael,\n“Wudwog cen, wubed mot, wek wularre;\nka wubedo mot ki gen, wubinoŋo teko.”\nEnto ceŋ wukwero woko,\n16kun wuwaco ni,\n“Pe, wan giwa wabiriŋo ki aguragura,”\nmeno bimiyo wuriŋo oyot mada, dok ni,\n“Wabiriŋo madwir twatwal,”\nmeno bimiyo jo ma ryemo korwu bedojo madwir adada.\n17Jo alip kulu biriŋo pi lworo dano acel keken,\nwun wubiriŋo pi lworo lukwor abic keken,\nnio waŋ ma wudoŋ calo yat bendera ma tye i wi got,\ncalo bendera ma tye i wi cere malo.\n18Kadi bed kumeno, ento Rwot tye ka kuro me nyuto berre botwu;\nmeno omiyo en oyubbe pi timowu kica.\nPien Rwot aye Lubaŋa ma ŋolo kop atir,\njo ducu ma gibedo kun gikure gitye ki gum.\nRwot ocikke me miyo gum bot jone\n19Adada, wun jo Ci on ma wubedo i Jerucalem pe doŋ wubikok matwal. Rwot bitimowu kica ka ce owinyo kokowu; ka owinyo ci en bigamo dogwu. 20Kadi bed Rwot omi wucam kwon me aroma, ki dokomi wumat pii me can, ento Lapwonywu pe dok bikanne, wubibedo ka neno Lapwonywu ki waŋwu. 21Ka ce onoŋo wuŋak woko, ci wubiwinyo lok ma a ki yo tuŋ ŋewu, kun waco ni, “Yo ene, wulubi,” ka wulokke yo tuŋ lacuc nyo yo tuŋ lacam. 22Ka dok wubicako balo cal jogiwu ma gipayo apaya ma wudeyo komgi ki ryal, kacel ki calwu ma giliyo aliya, ma wudeyo komgi ki jabu, wubibologi woko calo gubedo gin me kwer, kun wuwaco ni, “Wudirre cen!”\n23Rwot bimiyo kot cwer botwu pi kodi ma doŋ wucoyo i potti ki pi cam ma tye ka cek i potti, bimiyo camwu cek maber dok mabup twatwal. I kare meno dyaŋiwu bibedo ka cam i bar olet malac; 24ci bimiyo twoniwu ki kanawu ma gipuro bicamo cam ma girubo ki kado, ma gipyeto woko ki odero. 25Kulu me pii ma mol bibedo tye i wi godi ducu ki i wi cere ducu, i nino ma gibineko iye dano matek i kare ma gedo mogo ma ocudo malo likuŋ bimuk poto woko piny. 26Dok bene dwe biryeny maleŋ twatwal kun caro piny calo ceŋ maryeny, ento ceŋ bibedo ma rom meno tyen abiro, i nino ma Rwot bitweyo iye waŋ ret pa jone, ki caŋo waŋ bur ma en kikome aye oketo rette i kom jone.\nRwot biketo can i kom jo Aciria\n27Nen, nyiŋ Rwot bino kun a ki ka mabor,\nkun kinigane tye ka waŋ calo mac,\nma yito ocido licuc duny cito malo ma oculle woko likiŋ;\nkun kiniga opoŋ woko i doge,\nki lebe bene calo mac ma tye ka waŋo piny,\nkun waŋo jami woko duculiweŋ;\n28yamo doge calo kulu ma piine opoŋ libyeny mol atata liyakyak,\nma mwonyo dano o wa i ŋute,\nme yeko rok mapatpat ki odero me to,\nki pi keto del i dog dano ma miyo girwenyo woko.\n29Wubibedo ka wero we i macalo wuwero i dyewor me kwero nino madit pa Rwot; cwinywu bene bibedo yom calo ŋat ma woto kun dano tye ka kuto nyamulere, me cito i wi got pa Rwot, bot ŋat ma obedo Got pa jo Icrael. 30Rwot bilok ci miyo dwane me deyo winnye, dok bene bimiyo bade nen ma en oryeyo okemo piny, kun tye ki akemo mo madit ma pe wacce, ki leb mac ma waŋo piny woko ducu, kacel ki kot ma mwoc kun cwer corre piny ki pee. 31Lworo madit mada bimako jo Aciria, ka ce guwinyo dwan Rwot, kun en goyogi ki odoone. 32Goco acel acel ma en goyogi kwede ki odoo ma Rwot biketo i komgi bimalle ki koko ajaa ki opuk; en bilwenyo kwedgi kun yeŋo bade pi lweny. 33Pien ka waŋone doŋ gityeko yubone woko wa con; ada, doŋ gityeko yubone woko pi kabaka, kabedone giyubo matut dok malac twatwal, ma mac ki yen bene tye madwoŋ ata, yamo dog Rwot katti calo gweŋ ma giliyo woko i mac, en aye calfa, ma bimoko mac iye.


1 Camuel 7 ACO85 - Ci jo Kiriat-jearim gucito guomo can - Bible Search\n1 Camuel 6 1 Camuel 8\n1 Camuel 7\n1-Ci jo Kiriat-jearim gucito guomo can duk pa Rwot, gutero i ot pa Abinadab ma i wi got. Ci gukwero wode Eleajar pi gwokone.\nCamuel oŋolo kop i Icrael\n2Canduk pa Rwot obedo i Kiriajearim pi kare malac ma mito romo mwaka pyeraryo, ci jo me otpa Icrael ducu gucako dwogo bot Rwot ki kumo. 3Ci Camuel owaco bot jo Icrael ni, “Ka doŋ wudwogo bot Rwot ki cwinywu ducu, ci doŋ wubol lwak lubaŋa pa lurok ki cal jogi ma mon-gu woko ki i kinwu, wek cwinywu okem bot Rwot atir kun wuworo en keken, cien bilarowu ki i ciŋ jo Piliciti.”\n4Kit meno jo Icrael gubolo lwak cal jok Baal ki cal jogi ma mon-gu ma tye botgi-ni woko, ci gucako woro Rwot keken.\n5Camuel dok owacci, “Wucok jo Icrael ducu i Mijpa ci abilego piwu bot Rwot.” 6Mumiyo dano gucokke i Mijpa ka dok gutwomo pii ci guonyo piny i nyim Rwot macalo gityer, ci guri kec i nino meno kun giwacci, “Watimo bal i nyim Rwot.” Dok Camuel oŋolo kop pa jo Icrael pigi i Mijpa. 7I kare meno ka jo Piliciti guwinyo ni jo Icrael gucokke i Mijpa, ci rwodi pa jo Piliciti gucito ka lweny i kom jo Icrael. Ka jo Icrael guwinyo, ci gubedo ki lworo i kom jo Piliciti. 8Ci jo Icrael guwaco bot Camuel ni, “Pe iwek koko piwa bot Rwot Lubaŋawa wek olarwa ki i ciŋ jo Piliciti.” 9Camuel okwanyo latin romo ma pud dot, otyero bot Rwot obed gitum ma giwaŋo ki berre. Ka Camuel okok kwede bot Rwot pi jo Icrael, ci Rwot owinyo kokone. 10I kare ma Camuel tye ka tyero gitum awaŋa, jo Piliciti gucako bino cok ka lweny i kom jo Icrael; ento Rwot omor macalo mor kot ki dwan madit i nino meno i kom jo Piliciti, obaŋo komgi woko; ci jo Icrael guryemogi woko ki i nyimgi. 11Jo Icrael gumol woko ki i Mijpa, guryemo kor jo Piliciti, gurwadogi woko nio wa i te Bet-kar.\n12Lacen Camuel okwanyo got, ocibo ocuŋ i kin Mijpa ki Jecana, ci ocako nyiŋe Ebenejer*, kun owacci, “Rwot obedo ka konyowa o wa kany.” 13Guloyo jo Piliciti kit meno; pe dok gudonyo i lobo pa jo Icrael. Rwot obedo ka lweny i kom jo Piliciti i kare pa Camuel ducu. 14Gaŋi ducu ma yam jo Piliciti gumayo woko ki bot jo Icrael gidwokogi bot jo Icrael, cakke wa i Ekron o kwede i Gat. Jo Icrael gularo lobogi ki i ciŋ jo Piliciti i kare-nu. Kuc onoŋo tye i kinjo Icraelkijo Amor bene.\n15Camuel oŋolo kop pa jo Icrael i kare me kwone ducu. 16Yam woto kun wirre i kin Betel ki Gilgal ki Mijpa mwaka ki mwaka kun ŋolo kop pa jo Icrael i kabedo meno ducu. 17Ka doŋ lokke dok Rama, pien gaŋŋe onoŋo tye kunnu. En ŋolo kop pa jo Icrael kunnu bene, dok ocano keno tyer pi Rwot kunnu.


Ododo me Baibul Kabaka Mukwongo me Icrael Nio wa Cito Babilon i Opii - Kabedo me Intanet pa Lucaden pa Jehovah\nCaulo odoko kabaka mukwongo me Icrael. Ento Jehovah okwero en woko, ci kiyero Daudi me bedo kabaka kakare. Wakwano jami mapol i kom Daudi. Ma pud en bulu, en olwenyo ki Goliac. Lacen en oringo woko ki bot Kabaka manyek Caulo. I ngeye Abigail ma nen ma mwonya tutwal-li ojuke pe me timo gin mo me mingo.\nMa lubo meno, wakwano jami mapol i kom Solomon wod pa Daudi, ma oleyo kaka Daudi macalo kabaka me Icrael. Kabaka adek mukwongo me Icrael ducu ki acel acel guloyo pi mwaka 40. I nge to pa Solomon, kipoko Icrael odoko ker aryo, ker ma tung kumalo ki ma tung kupiny.\nKer me kaka 10 ma tung kumalo-ni ori pi mwaka 257 ma peya Luaciria guturo. Lacen i nge mwaka 133, ker me kaka aryo ma tung kupiny-nyi bene kituro woko. I kare man, kitero Luicrael i opii i Babilon. Pi meno Dul me ANGWEN loko i kom gin mutimme con ma otero mwaka 510, kare ma jami mogo ma gudo cwiny otimme iye.


Nia 13 ACO85 - Rwot owaco bot Moses ni, “Kwer litino - Bible Search\nNia 12 Nia 14\nKwero litino kayo\n1Rwot owaco bot Moses ni, 2-“Kwer litino kayo ducu gubed mega; gin ducu ma okwoŋo yabo ic i kin jo Icrael, pa dano ki pa lee bene, ducu mera.”\nNino madito me Mugati ma Tobi Pe Iye\n3Moses owaco ki lwak ni, “Wupo nino man, ma wua iye woko ki i Ejipt i ot me opii, pien Rwot okwanyowu woko ki i kabedo man pi bade matek; pe wubicamo mugati ma tobi tye iye. 4Tin wun doŋ wubecito woko, i dwe me Abib. 5Ka Rwot bikelowu i lobo pa jo Kanaan, jo Kit, jo Amor, jo Kiv ki jo Jebuc, ma yam okwoŋo pire bot kwarowu ni ebimiyowu, lobo ma mol cak ki moo k ic, wubilubo kit tic man i dwe-ni. 6Wubicamo mugati ma tobi pe iye pi nino abiro; i kom nino me abirone en aye wubikwero iye nino madit bot Rwot. 7Mugati ma pe girubo iye tobi wa tobi bene pe binen botwu i lobowu ducu. 8I nino meno ibitito bot latinni ni, ‘Man obedo tye pi gin ma yam Rwot otimo pira i kare ma aa wo ko ki i Ejipt.’ 9Man bibedo lanyut i ciŋi, dok bibedo i dye tur nyimi, me poyo wii, wek cik pa Rwot obed i dogwu; pien Rwot okwanyowu woko ki i Ejipt pi bade matek. 10Pi neno wugwok cik man i kare ma giciko-ni mwaka ki mwaka.\n11“Ka Rwot bikelowu i lobo p Kanaan, macalo yam okwoŋo be ki bot kwarowu ni ebimiyowu, 12-wubi yeko litino ducu mukwoŋo yabo ic gubed pa Rwot. Litino kayo pa limwu ducu ma twonne gibibedo pa Rwot. 13Latin kayo pa kana ibikoko ki i romo, nyo ka pe ikoko, ci ibituro woko. Latin dano acel acel ma i kin litinowu, ma latin kayo, wubikokone bene. 14I kare me anyim, ka latinni bipenyi ni, ‘Man kono te lokke aŋo?’ ci ibiwacce ni, ‘Rwot yam okwanyowa woko ki i Ejipt ki bade matek, i ot me opii. 15Pien con ka Parao okwero woko matek ni pe waciti, Rwot oneko litino kayo ducu ma i Ejipt, litino kayo pa dano ki litino kayo pa lim makwo. Mumiyo atyero bot Rwot twon ducu ma gukwoŋo yabo ic; ento akoko awobena ma litino kayo ducu.’ 16Bibedo macalo kedo i ŋut ciŋi, nyo gin me atweya i dye tur nyimi; pien Rwot yam okwanyowa woko ki i Ejipt ki matek.”\nLubaŋa otelo dano ki wir me pol ki wir me mac\n17Ka Parao oweko dano gucito, ci Lubaŋa pe otelo wigi i yo ma dok tuŋ lobo pa Lupiliciti, kadi bedi yam yone cok; pien Lubaŋa owacci, “Ka dano gurwatte ki mony, ci cwinygi biballe woko gidok woko cen i Ejipt.” 18Ento Rwot otelo wi dano kun rabo kwedgi piny i yo ma dok tun lim mukemo Nam Makwar. Ci jo Icrael gua woko ki i lobo Ejipt ma guyubbe ki jami lweny. 19-Moses okwanyo cogo pa Yucepu ocito kwede; pien yam Yucepu omiyo jo Icrael gukwoŋo kwoŋ matek, kun waco ni, “Lubaŋa bilimowu; myero wutiŋ cogona nia ki kany, kwede.” 20Gua Cukot, gugony i Etam i dog tim. 21Rwot otelo nyimgi i dyeceŋ ki pol mucuŋ macalo wir me nyutogi yo, ki i dyewor telo nyimgi ki mac mucuŋ macalo wir me menyo piny wek gubed ka wot dyeceŋ ki dyewor; 22wir me pol dyeceŋ ki wir me dyewor, kun pe a woko i nyim dano.


Luka 23 ACO85 - Lwak ducu gutwarre, gutero Yecu i nyim - Bible Search\n(Matayo 27.1-2, 11-14; Marako 15.1-5; Jon 18.28-38)\n1Lwak ducu gutwarre, gutero Yecu i nyim Pilato. 2Gudote kun giwaco ni, “Dano man wanoŋo tye ka rwenyo rokwa, ogeŋowa ni pe wacul mucoro bot Cecar, kun lwoŋŋe kene ni en Kricito, kabaka.” 3Pilato openye ni, “In i Kabaka pa Lujudaya bo?” Yecu ogamo ni, “Iwaco kakare gire.” 4Pilato owaco bot ajwagi madito pa Lubaŋa ki lwak ducu ni, “Pe anoŋo kop marac i kom dano man.” 5Ento gin gudiye kun giwaco ni, “Dano-nu poyo lwak, kun pwonyo i lobo Judaya ducu, cakke ki i Galilaya nio kwede wa kany.”\nYecu ocuŋ i nyim Kerode\n6Ka Pilato owinyo lok man openyo ka gwok nyo Yecu Lagalilaya. 7Ka oniaŋ ni en tye i te loc pa Kerode, ci ocwale bot Kerode, ma en kikome bene onoŋo tye i Jerucalem i kare-nu. 8Ka Kerode oneno Yecu, cwinye obedo yom twatwal, pien onoŋo yam con paro pi nene, pien owinyo pire, dok onoŋo geno ni ebineno lanyut mo ma en bitiyo. 9Omiyo Kerode openyo Yecu ki peny mapolpol; ento Yecu pe omedo ki dok iye lok mo. 10Ajwagi madito pa Lubaŋa ki lupwony-cik gucuŋ i ŋete kun gidote ki tek. 11Kerode ki askarine bene guŋale, gunyware; guruke ki boŋo me deyo, gudwoke kwede bot Pilato. 12Kerode ki Pilato gudoko lurem i nino meno cut, pien yam con onoŋo gimon kekengi.\n(Matayo 27.15-26; Marako 15.6-15; Jon 18.39–19.16)\n13Pilato olwoŋo ajwagi madito pa Lubaŋa ki luloc ki lwak kacel, 14owaco botgi ni, “Wun wukelo dano man bota ni en ŋat ma rwenyo lwak, an apenye i nyimwu, ci nen, pe anoŋo kop mo marac i kome i kom lok ducu ma wudote kwede; 15kadi Kerode bene pe onoŋo, pien Kerode odwoko en botwa. Nen, pe otimo gin mo ma myero gineke pire; 16pi meno abigoye, ci abigonye. [ 17I kare me karama, yam mitte ni myero ogony botgi ŋat acel pigi.]”\n18Ento lwak ducu gudaŋŋe lawaŋacel ni, “Tere woko! Gony botwa Baraba!” 19Baraba kono yam dano ma gitweye i mabuc pi tugo lwak i Jerucalem ki pi nek. 20Pilato dok oloko botgi, kun mito gonyo Yecu; 21ento lwak gumedde ki daŋŋe ni “Gure woko i kom yatariya, gure woko i kom yatariya!” 22Pilato owaco botgi tyen me adekke ni, “Piŋo kaa? Otimo kit gin aŋo marac? An gira pe anoŋo kop mo marac i kome ma myero gineke pire; pi meno abigoye, ci abigonye.” 23Ento lwak guwo ki daŋŋe kun gidiye ni myero gigure i kom yatariya. Dwangi oloyo. 24Omiyo Pilato oŋolo kop ni myero gitim Yecu kit macalo gimito. 25Ogonyo dano ma yam gitweyo i mabuc pi tugo dano ki pi nek, ma lwak gubako doggi bote pire; ento omiyo Yecu botgi wek gutime kit macalo gimito.\n(Matayo 27.32-44; Marako 15.21-32; Jon 19.17-27)\n26Ka gitye ka tere doŋ woko, ci gimako Cimon, dano mo me Cirene ma onoŋo donyo i gaŋ kun oa ki i kin paco, gucibo yatariya i kome, wek otiŋ, olub ki kor Yecu. 27Lwak dano madwoŋ gulube, ki mon mapol ma gikumo kun gikok pire. 28Ento Yecu olokke botgi owaco ni, “Anyira Jerucalem, pe wukok pira, ento wukok piwu kenwu ki pi litinowu. 29Pien nen, kare bibino ma gibiwaco ni, ‘Tye ki gum lulur, kiot nyodo ma pe nywal, ki tuno ma pe gidoto!’ 30-Lacen dano biwaco bot godi matino ni, ‘Wupot i komwa’; ki bot godi matino ni, ‘Umwa.’ 31Pien ka gitimo man ma yat pud dyak, bibedo niŋniŋ ka yat doŋ otwo?”\n32Jo aryo mukene bene, ma lutim maraco, giterogi wek ginekgi kacel kwede. 33Ka guo i kabedo ma gilwoŋo Cogo Wic, gigure i kom yatariya kunnu, ki lutim maraco, ŋat acel tuŋ lacuc, ŋat acel tuŋ lacam. 34-Yecu owaco ni, “Aba, wayi tim kica botgi, pien pe giŋeyo gin ma gitye ka tiyone.” Gubolo kwir pi poko ginarukane. 35-Lwak gucuŋ kun gineno; ento luloc guŋale kun giwaco ni, “Yam olaro jo mukene, koŋ olarre kene ka en Kricito pa Lubaŋa, ma en oyero!” 36Askari bene gunyware, gubino gumine koŋo vino mawac, 37kun giwaco ni, “Ka in i Kabaka pa Lujudaya, larre keni!” 38I waraga ma giketo ka wiye, gicoyo nukuta me leb Grik, ki me leb Roma, ki me leb Ibru ni, “Man aye Kabaka pa Lujudaya.”\n39Ŋat acel i kin lutim maraco ma giguro kacel kwede ocaye kun waco ni, “In pe i Kricito ma Lubaŋa oyero ce? Larre keni wa ki wan bene!” 40Ento lawote-ni ojuke kun waco ni, “In pe ilworo Lubaŋa, ma kun giŋolo kop i komi kwede ma rom? 41Wan giwa giŋolo kop i komwa kakare; pien watye ka limo cul ma myero, pi timwa; ento dano man pe otimo gin mo marac wacel.” 42Ci owaco ni, “Yecu, po pira ka ibidonyo i kerri.” 43Yecu odok iye bote ni, “Ada, awacci ni, tin wabibedo kwedi i Paradic.”\n(Matayo 27.45-56; Marako 15.33-41; Jon 19.28-30)\n44Ka cawa doŋ mito romo abicel, piny ocido macol i wi lobo ducu nio wa i cawa aboŋwen, 45-kun waŋ ceŋ oumme woko; boŋo kicika me ot pa Lubaŋa obar, dyere opokke aryo. 46-Yecu odaŋŋe ki dwan matek, owaco ni, “Aba, amiyo cwinya i ciŋi!” Ka owaco lok man, ci oto. 47Ka ladit ma loyo askari oneno gin ma otimme, opako Lubaŋa kun waco ni, “Ada, dano man kara dano ma kite atir!” 48Lwak ducu ma gucokke ka nene, ka guneno gin ma otimme, gudok paco kun gidoŋo korgi. 49-Lureme ducu ki mon ma yam gubino kwede nia i Galilaya, gucuŋ ki cen kun gineno gin man.\n(Matayo 27.57-61; Marako 15.42-47; Jon 19.38-42)\n50I kare-nu onoŋo dano mo ma nyiŋe Yucepu tye kunnu ma oa ki i gaŋ mo pa Lujudaya ma gilwoŋo Arimataya. En onoŋo ŋat acel i kin jo ma bedo i Lukiko, en dano maber, dok kite atir, 51yam pe ocwako tamgi kadi ki ticgi, ento onoŋo kuro ker pa Lubaŋa. 52Dano man ocito bot Pilato, olego pi kom Yecu. 53Okwanye ki i kom yatariya, ci oboye ki boŋo camanini maleŋŋe, ka opyele i lyel ma gikwinyo i got, ka ma peya gipyelo iye kom ŋat mo. 54Nino-nu onoŋo nino me Yubbe, cabit bene onoŋo doŋ cok cakke. 55Mon ma yam gubino kwede nia ki i Galilaya, guneno lyelle, ki kit ma gipyelo kwede kome; 56-gudok, guyubo aŋwece ki moo wir.\nI cabit, guywe kit macalo cik tye.


Latitlok 7 ACO85 - Bedo ki nyiŋ maber ber kato moo me - Bible Search\nLatitlok 6 Latitlok 8\nBer me ryeko\n1-Bedo ki nyiŋ maber ber kato moo me wel ma ŋwece kur;\nki nino me to pa dano, ber kato nino ma ginywale iye.\n2Bedo ber me cito i ot ka ma dano tye iye ka kumo pi to,\nkato ma icito i ot ma giyubo iye karama;\npien to aye agikki pa dano ducu,\njo makwo gibipo i lok man dok gibiketo cwinygi iye.\n3Cwercwiny ber kato nyero,\ncwercwiny miyo waŋi nen ki can ento miyo niaŋ matut bot dano.\n4Tam pa dano ma ryek rwatte ki tam pa jo ma gitye ka kumo i ot;\nento lumiŋ tamgi rwatte ki tam pa jo ma gitye i ot ka ma ginoŋo iye yomcwiny.\n5Ka dano owinyo juk pa ŋat maryek ber,\nkato ma en obedo ka winyo wer pa lumiŋ.\n6Nyero pa lumiŋ obedo gin ma konynye pe;\ncal ki yen okuto ma girwako i mac i te agulu dek,\nma waŋ mwoc lirwatrwat.\n7Dano maryek ka uno dano, lokke doko ŋat ma lamiŋ,\ndok gamo lim me wilo dano i muŋ balo tam pa dano woko.\n8Agikki me jami ber kato acakkine;\ndok dano ma diyo cwinye ber kato ŋat ma lawakke.\n9-Pe myero iwek kiniga omaki oyotoyot;\njo ma lumiŋ aye kano kiniga i cwinygi.\n10Pe myero iwac ni, “Piŋo jami me kare macon mukato aŋec ber makato me kare man!”\nPeny macalo man nyuto ni ipe ki ryeko.\n11Dano acel acel ma bedo i lobo mito obed ryek,\npien ryeko ber macalo ŋom ma dano oleyo ki bot kwarone.\n12Ryeko twero gwoko dano kit macalo lim gwoko ki ŋat ma tye kwede;\nryeko gwoko kwo pa ŋat maryek, man aye ber me bedo ki ŋec.\n13Koŋ itam pi tic pa Lubaŋa;\naŋa ma twero twenyo gin ma en oketo mugom wek obed atir?\n14Bed ki yomcwiny i kare ma itye maber, dok i kare ma piny rac ber ipo ni, Lubaŋa aye ma omiyo dano gibedo maber nyo marac, wek dano pe oŋe gin ma bitimme lacen ma noŋo doŋ guto woko.\n15Anoŋo ni kwona kara konnye pe, ento kono omiyo aneno jami ducu. Dok aneno ni dano ma kite atir to pi leŋcwinye, kun dano marac ma en latim marac bedo ri nakanaka i kom timme marac-ci. 16Pe myero ibed dano ma kite atir twatwal, pe bene ikette keni me bedo ryek makato. Piŋo imito nekke woko kekeni? 17Dok pe myero ibed dano marac mukato kare, pe ibed lamiŋ bene. Imito ni ito woko piŋo, ma pud peya kareni oromo? 18Bedo ber ka imako man, ento mukene-ni, bene pe ikwany ciŋi woko ki iye; pien ŋat ma lworo Lubaŋa kwone bibedo maber i yo aryo-ni ducu.\n19Ryeko miyo teko bot dano maryek, kato gin ma luloc apar kulu twero tiyo i gaŋ ma gitye iye.\n20Adada pe tye dano mo ma kite atir i lobo man, ma timo gin maber keken ma pe balo.\n21Pe icik iti me winyo lok ducu ma dano giwaco, miyo iwinyo lok mogo maraco ma laticci loko me yeto in: 22in bene iŋeyo ki i cwinyi kekeni ni yam ibedo ka loko lok maraco kun iyeto ki jo mukene pi tyen mapol.\n23Atiyo ki ryekona me temo man ducu, kun awacci, “Abibedo ryek”; ento pe atwero, pien ryeko noŋo tye ka mabor kweda. 24Gin ma doŋ tye, tye ka mabor, dok tye ka matut, ka matut adada; pe tye ŋat mo ma twero niaŋ iye. 25Aloko tamroa me ŋeyo ki me yenyo ryeko, kun amito aniaŋ ka ma ryeko twero noŋŋe iye, dok me niaŋ tyen lok me jami ducu, ci aniaŋ atir ni tim maraco aye miŋo, ki tim miŋo aye apoya kikome. 26Dok anoŋo ni tye kit dako mo ma cwinye tye calo owic nyo obwo ma kelo can makato to ma ciŋe obedo calo nyor me tweyo dano. Ŋat ma tiyo gin ma Lubaŋa mito twero bwot woko ki bote, ento ŋat ma labalo aye dako-nu twero makone. 27Nen, Latit-lok owaco ni, abedo ka noŋo man motmot i kare ma atye ka yenyo tyen lok ducu, 28ma obedo ka bino i tamma teretere, ento pe amedo ki noŋo gin mo. I kin jo alip acel anoŋo iye laco acel keken aye kite yomo cwinya, ento pe anoŋo dako mo kadi ki acel i kin jo magi ducu. 29Nen man gin acel keken ma anoŋo ni, Lubaŋa gire onoŋo oketo dano ma cwinygi tye atir, ento dano guyenyo tam mapol mapatpat.


Ododo me Baibul Geno Kony pa Lubanga - Kabedo me Intanet pa Lucaden pa Jehovah\nCOKCOK dano 50,000 aye guwoto wot mabor me a ki Babilon me o Jerucalem. I kare ma guo, Jerucalem onongo oballe adada. Pe tye ngat mo ma kwo kunnu. Luicrael omyero guyub jami ducu odoco.\nI kin jami ma gukwongo gerone aye keno tyer. Man aye ka ma gityero iye gitum lee, nyo mot, bot Jehovah. I nge dwe manok Luicrael gucako gero ot pa Lubanga. Ento lukwor ma gikwo i kabedo macok pe gimito ni Luicrael guger. Pi meno gutemo keto lworo i komgi wek guwek tic woko. Olo twal, lukwor-ri gumiyo kabaka manyen me Percia oketo cik me juko tic me gedo-ni woko.\nMwaka mapol okato. Man dong tye mwaka 17 cakke ma Luicrael gudwogo ki Babilon. Jehovah ocwalo lunebine Agai gin ki Jekaria me tito ki dano me cako tic doki. Dano gugeno kony pa Lubanga, dok guwinyo lunebi. Gin gucako gedo odoco, kadi bed cik mo onongo waco ni omyero gin pe gutim.\nPi meno ladit mo me Percia ma nyinge Tatenai obino ci openyo Luicrael kit twero ango ma gitye kwede me gero ot pa Lubanga. Luicrael guwacce ni i kare ma gitye i Babilon, Kabaka Ciro owaco botgi ni: ‘Cit kombeddi, i Jerucalem ci wuciger ot pa Jehovah Lubangawu.’\nTatenai ocwalo waraga i Babilon ci openyo ka Ciro, ma dong kombeddi oto woko-ni, ada owaco meno. Cutcut waraga ma oa ki bot kabaka manyen me Percia obino woko. Waraga-ni waco ni Ciro owaco lokki ada. Dong pi meno kabaka ocoyo ni: ‘Wek Luicrael guger ot pa Lubangagi. Dok acikowu me konyogi.’ I kine ka mwaka angwen gero ot pa Lubanga otum woko, dok cwiny Luicrael obedo yom mada.\nMwaka mukene mapol okato. Kombeddi dong cokcok mwaka 48 cakke i kare ma gero ot pa Lubanga otum kwede. Jo ma i Jerucalem lucan, dok boma kacel ki ot pa Lubanga pe ginen mamwonya mada. Ki i Babilon Ejira ma laicrael ongeyo pi gin ma mitte me yubo ot pa Lubanga. Ci ingeyo gin ma en otimo?\nEjira ocito ka neno Aritakcec, kabaka me Percia, ci kabaka man ma kite ber-ri omiyo mot mapol bot Ejira me terone Jerucalem. Ejira openyo Luicrael ma gitye i Babilon me konye me tero mot magi Jerucalem. Cokcok dano 6,000 guwaco ni gibicito. Gin gitye ki ryal ki jabu mapol kacel ki kidi me wel mukene ma omyero gucit kwede.\nEjira tye ki par, pien jo ma kitgi raco gitye i yo. Jo magi gitwero kwanyo ryal ki jabugi woko, dok gitwero nekogi woko. Pi meno Ejira olwongo dano ducu kacel, kit ma itye ka neno i cal-li. Ci gulego Jehovah me konyogi i wotgi mabor me cito Jerucalem.\nJehovah ogwokogi. Ci i nge wot pi dwe angwen, gin guo i Jerucalem labongo peko mo. Man pe nyuto ni Jehovah twero gwoko jo ma gigeno kony ma a ki bote?\nEjira cura 2 nio wa i 8.\nDano adi ma guwoto i bor piny me a ki Babilon me cito-wa i Jerucalem, ento ngo ma gin gunongo i kare ma guo paco?\nNgo ma jo Icrael gucako gero i kare ma guo, ento gin ango ma lukworgi gutimo?\nAggai gin ki Jekaria gubedo nga, dok gin ango ma gin guwaco ki dano?\nPingo Tatenai ocwalo waraga i Babilon, dok lagam ango ma en onongo?\nNgo ma Ejira otimo i kare ma en owinyo ni mitte me yubo ka ma oballe i kom ot pa Lubanga?\nNgo ma Ejira tye ka lego pire i cal-li, kigamo lega-ne nining, dok man pwonyo wa ngo?\nKwan Ejira 3:1-13.\nKa wanongo ni watye i kabedo ma kacokke pa jo pa Lubanga pe iye, gin ango ma myero wamedde ki timo? (Ejira 3:3, 6; Tic 17:16, 17; Ibru 13:15)\nKwan Ejira 4:1-7.\nLanen ango ma Jerubabel oweko pi jo pa Lubanga ma keme ki ribbo kit me woro mapat pat? (Nia 34:12; 1 Kor. 15:33; 2 Kor. 6:14-17)\nKwan Ejira 5:1-5, 17 ki 6:1-22.\nPingo lukworgi pe gutwero juko tic me gero ot pa Lubanga? (Ejira 5:5; Ica. 54:17)\nTic pa ludito pa Lujudaya ma gutegi cuko cwiny Lukricitayo ma luelda me yenyo tira pa Jehovah ka gukemme ki lukworgi nining? (Ejira 6:14; Jab. 32:8; Rom. 8:31; Yak. 1:5)\nKwan Ejira 8:21-23, 28-36.\nMa nongo peya wacako timo gin mo, lanen pa Ejira ango ma twero bedo ber me aluba? (Ejira 8:23; Jab. 127:1; Car. 10:22; Yak. 4:13-15)


Luka 4 ACO85 - Yecu odwogo ki i Jordan kun opoŋ ki - Bible Search\n(Matayo 4.1-11; Marako 1.12-13)\n1Yecu odwogo ki i Jordan kun opoŋ ki Cwiny Maleŋ, cutcut Cwiny Maleŋ otere wa i tim. 2Ci ori i tim pi nino pyeraŋwen, kun Catan obedo ka bite. Pe ocamo gin mo i kare meno ducu; ka otum, ci kec oneke. 3Catan owacce ni, “Ka in i Wod pa Lubaŋa, wac ki got man olokke odok kwon.” 4-Ento Yecu odok iye ni, “Yam gicoyo ni, ‘Dano pe bibedo kwo ki kwon keken.’ ” 5Catan dok otere malo, onyutte ker ducu ma i wi lobo i kine me kare matidi mo, 6owacce ni, “Abimiyi twer man ducu ki deyo man ducu, pien gityeko miyo bota, atwero miyo bot ŋat ma an amito. 7Pi meno, ka iwora, ci jami magi ducu bibedo meri.” 8-Yecu odokke iye ni, “Yam gicoyo ni,\n9Dok otere i Jerucalem, ci ocibe ocuŋ i wi labila ot pa Lubaŋa, ci owacce ni, “Ka in i wod pa Lubaŋa, a ki malo kany ipot piny, 10-pien yam bene gicoyo ni,\n‘En biciko lumalaikane piri, wek gugwoki,’\n11dok bene ni,\nwek pe iyok tyeni i kom got.’ ”\n12-Yecu dok ogamo doge owacce ni, “Yam giwaco ni, ‘Pe item i Rwot Lubaŋani.’ ” 13Ka Catan doŋ otyeko bite, ci oweke kun kuro kare maber.\n(Matayo 4.12-17; Marako 1.14-15)\n14Yecu odwogo i Galilaya pi tek pa Cwiny Maleŋ; pire oywek i lobo ducu ma orumo kunnu. 15Opwonyo i kacokkegi, dano ducu guketo deyo i kome.\n(Matayo 13.53-58; Marako 6.1-6)\n16Obino i Najaret ka ma yam odoŋo iye, odonyo i kacokke i ceŋ cabit, kit macalo kite onoŋo tye. Oa malo ka kwan; 17gimiye buk pa lanebi Icaya. Oyabo buk, oyenyo ka ma gicoyo ni.\n18-“Cwiny pa Rwot tye i koma,\npien doŋ owira woko ki moo wek\natit lok me kwena maber bot lucan.\nOora me tito bot jo ma tye i opii ni gibigonyogi,\nki bot jo ma waŋgi oto ni gibiyabo waŋgi,\nki me gonyo jo ma giunogi wek gucit ki kuc,\n19dok pi tito pi mwaka ma Rwot binyuto iye berre bot dano.”\n20Ci odolo buk, odwoko bot latic, obedo piny ka tito lok; dano ducu ma i kacokke guciko waŋgi i kome. 21Ocako tito botgi ni, “Tin ginacoya man ocobo kakare kun wuwinyo ki itwu.” 22Dano ducu guloko lok maber i kome, kun giuro lok me kica ma oa ki i doge. Gupenyo ni, “Man pe wod pa Yucepu” 23En ogamo doggi ni, “Aŋeyo atir ni wubibolo carolok man i koma, ni, ‘Daktar, caŋŋe keni, tic ma yam wawinyo itiyo i Kapernaum, ti kany bene i pacowa kikome.’ ” 24-Dok omedde kwede ni, “Ada awacciwu ni, lanebi mo pe ma gijole i lobo tugi. 25-Ento atito botwu atir ni, i lobo Icrael i kare pa Elia yam tye iye mon mapol ma coggi oto, ka kot okwero cwer pi mwaka adek ki dwe abicel, ci kec laparanat opoto i lobo meno ducu; 26-ento Lubaŋa pe ocwalo Elia bot ŋat mo i kingi, kono bot da to mo ma i Carepat i lobo Cidon. 27-Dok i lobo Icrael i kare pa lanebi Elica onoŋo yam tye iye ludobo mapol; ento pe gilonyo mo i kingi, kono Naaman Laciria keken.” 28Ka dano ducu ma i kacokke guwinyo lok man, kiniga omakogi matek. 29Gutwarre malo, gutere woko ki i gaŋ, gukele i wi got ma gigero gaŋgi i wiye wek gicore piny. 30Ento Yecu opucce woko ki i dyegi, ci ocito gire.\n31Yecu ocito i Kapernaum ma en gaŋ ma i Galilaya. Obedo ka pwonyogi i ceŋ cabit; 32-guuro pwonnye, pien oloko ki twero. 33I kacokke onoŋo tye iye dano ma tye ki cen marac; odaŋŋe ki dwan maloŋo ni, 34“Ilaro gin aŋo kwedwa kaa, in Yecu Lanajaret? Doŋ ibino ka tyekowa bo? An aŋeyi, in i Ŋat Maleŋ pa Lubaŋa.” 35Ento Yecu ojuke kun wacce ni, “Liŋ mot, a woko ki i kome!” Cen orete piny i nyimgi, ci oa woko ki i kome kun pe otime marac. 36Dano ducu guuro, kun gipenye kekengi ni, “Man lok aŋo? Pien en ciko cen maraco ki twero ki tek, ci gia woko.” 37Pire oywek i kabedo ducu ma orumo kunnu.\n(Matayo 8.14-15; Marako 1.29-31)\n38Yecu oa okato woko ki i kacokke, odonyo i ot pa Cimon. Maro Cimon onoŋo tye ki two lyeto ma obwoye matek; gubako doggi bote pire. 39Yecu ocuŋ ka ŋete, ojuko lyeto, ci two ocaŋ woko ki i kome; cutcut oa malo, ocako gwokogi.\n(Matayo 8.16-17; Marako 1.32-34)\n40Ka ceŋ doŋ mito poto, dano ducu ma tye ki lutwo, ma twogi patpat, gukelogi bote. Oketo ciŋe i kom ŋat acel acel ki i kingi ocaŋogi. 41Cen maraco bene oa ki i kom jo mapol, kun gidaŋŋe ni, “In i Wod pa Lubaŋa!” Ento Yecu ojukogi, pe oye cen mo oloko, pien giŋeye, ni en Kricito ma Lubaŋa oyero.\n42Ka piny oru, Yecu ocito i kabedo mo ma dano pe iye. Ento lwak gubedo ka yenye, ci gubino bote, gutemo juke wek pe oa ki botgi. 43Ento en owaco botgi ni, “Myero atit lok me kwena maber me ker pa Lubaŋa i gaŋ mukene bene, pien giora pi lok man.” 44En obedo ka tito lok i kacokke me Judaya.


Nwoyo Cik 19 ACO85 - “I kare ma Rwot Lubaŋawu doŋ - Bible Search\nNwoyo Cik 18 Nwoyo Cik 20\nNwoyo Cik 19\nGaŋi me laro lunek dano\n(Wel 35.9-28; Yoc 20.1-9)\n1“I kare ma Rwot Lubaŋawu doŋ otyeko lurok woko ma en bimiyo lobogi botwu-ni, ma doŋ wucamo lobogi ci wubedo i gaŋigi ki i odigi ducu, 2ci wubipoko gaŋi adek woko pat i lobo ma Rwot Lubaŋa doŋ omiyowu me bedo mewu. 3Wubiyubo yo gudo dok wubipoko dye lobo ma Rwot Lubaŋawu bimiyowu i dul adek wek okony ŋat ma oneko dano me riŋo iye wek olar iye kome.\n4“Man aye lok me konyo kom lanek dano. Ka dano mo pe oneko lawote akaka, ma yam mone mo pe i kingi, myero en oriŋ kunnu wek olar kome. 5Labolle ka dano mo ocito i buŋa ki lawote mo ka toŋo yen, ce otiŋo latoŋ me toŋo ki yen me areta piny ci latoŋ oput woko ki i purre, ogoyo lawote oneko woko, en myero oriŋ olar kome i gaŋ mo acel ma i kin gaŋi meno. 6Ka pe kumeno, miyo lacul kwor remo ka kinigane olyetti biryemo kor lanek, mako woko iyo, pien noŋo piny bor, ci cobo neko woko. Ento dano macalo meno pe romo aneka, pien pe onoŋo mone mo tye i kingi i kare macon, 7en gin mumiyo acikowu pi poko gaŋi adek pat. 8I kare ma Rwot Lubaŋawu oyabo waŋ lobowu omedo malac kit ma yam okwoŋo kwede bot kwarowu, ma doŋ ominiwu lobo ducu ma yam ociko ni ebimiyo bot kwarowu, 9dok ka ce wubigwoko cik man ducu ma acikowu kwede tin-ni, ni wumar Rwot Lubaŋawu, wulub yone ducu i kare ducu, ci dok wubimedo gaŋi mukene adek i kom maca. 10Kit meno pe gibionyo remo pa dano mo ma pe ki bal i lobo ma Rwot Lubaŋawu bimiyowu me aleyawu, ci miyo alii me to pe bedo i wiwu.\n11“Ento ka dano mo iye dag lawote, ce obuto okure i yo, ci olwenyo i kome, ocobo omedo ki neko woko, ka laco meno oriŋo olaro i gaŋ mo i kin gaŋ adek-ki, 12ci ludoŋo me tuŋ pa lanek-ki gibicwalo dano giome ki kunnu, gimiye i ciŋ lacul kwor remo, wek gineke woko. 13Kica pe bimakowu i kome, ento myero wulwok alii me to pa dano ma pe ki bal woko ki i Icrael kit meno, wek ariya mo obed pe i nyimwu.\nWaŋ lobo ma ludoŋo gupoko\n14-“Pe ibikobo got ma poko waŋ lobo pa lawoti ma yam ludoŋo gutyeko pokone ki i lobo ma ibileyo bot kwarowu i lobo ma Rwot Lubaŋawu bimiyowu me bedo mewu.\nCik ma mako lucaden\n15-“Lacaden acel pe miyo pido loyo dano mo pi kit bal mo nyo kit tim marac mo ma onoŋo otimo; ento kop biloyo dano pi lok pa lucaden aryo nyo adek. 16Ka ce lacaden ma lagoba odoto dano mo ni otimo bal, 17ci gin lupido aryo ducu gibicito i nyim Rwot, ki i nyim ajwagi pa Lubaŋa ki luŋolkop ma gitye i dog tic i kare meno. 18Luŋolkop gibipenyo lokke mot. Ka ce lacaden ma lagoba odoto ominne ki adot me atoŋa 19ci gibiketo can i kome ma rom ki can ma nene en mito ni giket i kom ominne-ni: kit meno miyo wubijwero tim marac woko ki i kinwu. 20Jo mukene gibiwinyone, miyo gilworo, miyo ŋat mo pe dok bitimo tim marac macalo meno. 21-Kica pe bimakowu i kome; kwo gibiculo ki kwo, waŋ ki waŋ, lak ki lak, bad ki bad, tyen ki tyen.


1 Camuel 27 ACO85 - Daudi olwodo lok ki i cwinye ni, - Bible Search\n1 Camuel 26 1 Camuel 28\n1 Camuel 27\nDaudi obedo i kin jo Piliciti\n1Daudi olwodo lok ki i cwinye ni, “An ba, olo Caulo biketo ciŋe i koma i nino mo keken ci neka woko cut, Pienno yo mu kene pe, myero alwi ariŋ acit woko wa i lobo pa jo Piliciti; ci cwiny Caulo bia woko i koma, pe doŋ biyenya ki i waŋ lobo pa jo Icrael, miyo abilaro kwona ki i ciŋe.” 2Daudi ocako a woko ki kunnu, en ki jone miya abicel ma onoŋo gitye bote, ci gucito bot Akic wod pa Maok, kabaka me Gat. 3Daudi obedo ki Akic i Gat, en ki lwakke ducu, kun dano acel acel ocito ki jo me ode. Daudi onoŋo otero monne aryo, Akinoam me Jejreel ki Abigail me Karmel, ma yam obedo dako pa Lyel Nabal. 4Ka gitito bot Caulo ni Daudi doŋ oriŋo woko wa i Gat, ci pe dok obedo ka yenyo kore matwal.\n5Daudi dok owaco bot Akic ni, “Ka bedona boti oyomo cwinyi, ci gimiya kabedo mo ma i kin gaŋi ma i lobo-ni wek abed iye kunnu, Piŋo an laticci abedo kwedi kacel i gaŋ kaili?” 6Akic omiye Jiklag, mumiyo Jiklag odoko gaŋ pa luker me Juda nio wa onyoo. 7Kare ma Daudi obedo kwede i lobo pa jo Piliciti oromo mwaka acel ki dwe aŋwen.\n8I kare-nu Daudi ki, jone gubedo ka monyo mony i kom jo Gecur, jo Girij ki jo Amalek ma gin aye wegi lobo kunnu cakke wa con, guo kwede i Cur wa ki i Ejipt. 9Ka Daudi omonyo lobo-nu, pe oweko laco mo kadi dako mo odoŋ makwo; oyako romi, dyaŋi, kana, kinaga wa ki boŋŋi ka odwogo kwede bot Akic. 10Ka Akic openye ni, “Tin icito ka monyo jo mene?” Daudi ogamo ni, “Amonyo lobo Negeb ma tye i lobo Juda,” nyo ni, “Alwenyo i kom Negeb pa jo Jeramel,” nyo ni, “Amonyo Negeb pa jo Keni.” 11Daudi pe oweko laco mo nyo dako mo obwot makwo, pien onoŋo olworo ni, “Miyo gibitito lok ma i komwa, ni, ‘Daudi otimo gin munyo.’ ” Meno aye obedo kite i kare ma obedo kwede i lobo pa jo Piliciti. 12Akic obedo ka geno Daudi kun tamo ni, “Jo tugi doŋ gidage matek twatwal, pienno en doŋ bibedo laticca matwal.”


2 Luker 20 ACO85 - I kare meno two omako Kejekia ma - Bible Search\n2 Luker 19 2 Luker 21\n2 Luker 20\nTwo pa Kejekia\n(2 Tek 32.24-26; Ic 38.1-22)\n1I kare meno two omako Kejekia ma onoŋo cok to woko. Icaya wod pa Amoj ocito bote, owacce ni, “Rwot owaco kuman ni. ‘Yub odi obed maber, pien ibito woko, pe twoni bicaŋ.’ ” 2Kejekia ocako loko wane i kom kicika ot kun wacci, 3“Ai Rwot abako doga boti, koŋ ipo, inen kit kwo ma abedo kwede i nyimi, kun abedo ŋat ma geni, alubo in ki cwinya ducu, kun abedo ka tiyo gin ma nen maber i waŋi.” Ci Kejekia ocako koko matek twatwal kun cwinye cwer. 4I kare ma Icaya peya okato woko ki i dyekal ma i dyere, lok pa Rwot obino bote ni, 5“Dok cen, ici wac bot Kejekia ma laker ma loyo lwakka ni, ‘Rwot, ma Lubaŋa pa woru Daudi owaco kuman ni, Atyeko winyo kokoni, aneno pig waŋi; nen, abicaŋo twoni woko; i kom nino me adekke en aye ibicito kwede wa i ot pa Rwot. 6Dok abimedo mwaka apar wiye abic i kom wel mwaka me kwo meri. Abilaro in ki gaŋ man ki i cin kabaka me Aciria; abilweny pi gaŋ man pira kena ki pi laticca Daudi.’ ” 7Icaya ocako wacci, “Kella poki oduro ma giŋino, wek giter giket i wan odeke, wek ocaŋ woko.”\n8Kejekia owaco ki Icaya ni, “Gin aŋo ma binyuto ni Rwot bicano twona, ci abicito wa i ot pa Rwot i nino me adekke?” 9Icaya ogamo ni, “Man en aye gin ma nyuto ma oa wa ki bot Rwot, ma nyuto ni Rwot bitiyo gin ma otyeko ciko pire: tipo ocit anyim ma rom ki rwom apar, nyo odok ki ŋeye rwom apar?” 10Kejekia odok iye ni, “Bedo yot ka tipo woto medde anyim rwom apar; pe kumeno gire, ber odok ki ŋeye rwom apar.” 11Lanebi Icaya okok bot Rwot, ci Rwot odwoko tipo cen rwom apar ka ma nene oryene omedde i kom gin me poro cen pa Akaj.\nKejekia ojolo lukwena ma gua ki i Babilon\n(2 Tek 32.27-31; Ic 39.1-8)\n12I kare meno Merodak-baladan wod pa Baladan kabaka me Babilon, ocwalo lukwena ma gukelo waraga kacel ki mot bot Kejekia; pien onoŋo owinyo ni Kejekia kome lit. 13Kejekia ojologi maber, ci onyuto botgi ot Limme ducu, ki ryal ki jabu ki aŋwece, moo me wel, ki jami lwennye. Kejekia onyuto gin ducu ma onoŋo tye i ot kano jamine; gin mo pe odoŋ ma pe onyutogi, ma i ode nyo ma i te kerre ducu. 14Lacen lanebi Icaya obino bot kabaka Kejekia, openye ni, “Jo meno guwacci lok aŋo? Dok gua ki kwene?” Kejekia ogamo ni, “Gua ki i lobo mabor, gua wa i Babilon.” 15Ci owacci, “Guneno gin aŋo ki i odi?” Kejekia ogamo ni, “Gutyeko neno jami ducu ma tye i oda; gin mo pe odon ki i ot kano jamina ma pe anyuto botgi.”\n16Icaya dok owaco bot Kejekia ni, “Doŋ iwiny lok pa Rwot. 17-Nen ba, kare doŋ romo ma jami ducu ma i odi, ki ma yam kwarini gukano nio wa onyoo gibiterogi woko wa i Babilon; gin mo pe bidoŋ, man Rwot ma owaco. 18-Ki awobeni mogo bene, ma in inywalo, gibiterogi woko; gibikolo mangi woko, ci gibidoko lutic i gaŋ kal pa kabaka me Babilon.” 19Kejekia owaco bot Icaya ni, “Lok pa Rwot ma iwaco-ni ber mere.” Pien obedo ka tamo ni, “Racce tye kwene, tekke ka wabedo ki kuc ma lobo okwe mot i kare ma pud akwo?”\nTo pa Kejekia\n(2 Tek 32.32-33)\n20Lok kom Kejekia mudoŋŋe ducu, kt tekke ducu, ki kit ma yam okwinyo kwede joro ki yo pii ma kelo pii wa i dye Jerucalem gityeko coyone i buk me Tekwaro pa Luker me Juda. 21Kejekia oto, oywe kacel ki kwarine, ci wode Manace aye oleyo ka tyene.


Ododo me Baibul Yecu Ocango Lutwo - Kabedo me Intanet pa Lucaden pa Jehovah\nKA Yecu woto i dye lobo meno ducu, en cango lutwo. Lok i kom tango magi kitito pire oromo kin paco ki boma matino tino murumo piny ducu. Ci dano gukelo bote luput ki lutowang ki luding it, wa ki jo mukene mapol ata ma komgi lit. Ci Yecu ocango gin ducu.\nMwaka makato adek dong okato cakke i kare ma Jon obatija iye Yecu. Yecu owaco bot lukwenane ni cokcoki en ebicito Jerucalem, ka ma kibineke iye, ka i ngeye ebicer ki i to. Ento i kare meno, Yecu omedde ki cango lutwo.\nI nino mo acel Yecu onongo tye ka pwony i ceng Cabit. Cabit aye nino me yweyo pa Lujudaya. Dako ma ineno kany-nyi kome onongo lit tutwal. En onongo kore ogom woko, ma pe romo cung atir pi mwaka 18 kulu. Pi meno Yecu oketo cinge i kome, ci en ocako tirre malo. En ocang woko!\nMan omiyo akemo omako ludito dini tutwal. Ngat acel i kingi odangnge bot lwak ni: ‘Tye nino abicel ma myero wati iye tic. Meno aye nino ma myero wubin iye wek gicangwu, pe i ceng Cabit!’\nEnto Yecu ogamo ni: ‘Wun jo maraco. Ngat mo i kinwu gire romo gonyo kanawu ci tero woko ka mato pii i ceng Cabit. Pe myero dako man magoro, ma dong ocanne ki two pi mwaka 18 kulu-ni, ocang i ceng Cabit?’ Lagam pa Yecu omiyo lewic omako jo maraco magi.\nLacen Yecu gin ki lukwenane guwoto gucito tung Jerucalem. Ma onongo pud gukato nge boma me Jeriko akata, lutowang aryo mo guwinyo ni Yecu tye ka kato. Pi meno gin gudangnge ni: ‘Yecu, konywa ba!’\nYecu olwongo lutowang magi bote, ci openyogi ni: ‘Wumito ni atim ngo piwu? Guwaco ni: ‘Rwot, mi wangwa oyabbe.’ Yecu ogudo wanggi, ci cutcut gucako neno piny! In ingeyo pingo Yecu timo tango me aura magi ducu? Pien en maro dano dok mito ni gin gubed ki niye i kome. Pi meno watwero bedo ki gen ni ka en biloc macalo Kabaka pe tye ngat mo i lobo ma kome bibedo lit.\nGin ango ma Yecu obedo ka timo i kare ma obedo ka wot i kabedo mukene?\nInge mwaki adek ma kimiyo kwede batija ki Yecu, gin ango ma en owaco bot lukwena-ne?\nJo mene ma gitye i cal-li, dok gin ango ma Yecu otimo pi dako man?\nPingo lagam pa Yecu pi kwero tim pa ludito dini omiyo lewic omako-gi?\nI kare ma Yecu ki lukwena-ne guo cok ki Jeriko, gin ango ma Yecu otimo bot lutowang aryo ma onongo gibedo ka lego kony?\nPingo Yecu otimo tango?\nKwan Matayo 15:30, 31.\nTeko pa Jehovah me aura ango ma onyutte ki bot Yecu, dok man myero ogud niangwa i jammi ma Jehovah ocikke pire i lobo manyen nining? (Jab. 37:29; Ic. 33:24)\nKwan Luka 13:10-17.\nTango mogo ma dongo ma Yecu otimo i ceng Cabit nyuto yweyo ma en bikelo pi dano i kare me Mwaka Alip Acel me locce nining? (Luka 13:10-13; Jab. 46:9; Mat. 12:8; Kol. 2:16, 17; Yabo. 21:1-4)\nKwan Matayo 20:29-34.\nKop ma gicoyo piny-nyi nyuto ni Yecu pe oweko kare odiye me konyo dano nining, dok gin ango ma wapwonyo ki i gin man? (Nwo. 15:7; Yak. 2:15, 16; 1 Jon 3:17)


Nekemia 9 ACO85 - I dwe man ninone pyeraryo wiye aŋwen - Bible Search\nNekemia 8 Nekemia 10\nJo Icrael gutuco balgi\n1I dwe man ninone pyeraryo wiye aŋwen jo Icrael gucokke, kun giri kec ma guruko boŋo cola, ma gunywano wigi ki lobo ma nyuto cwercwinygi. 2Jo Icrael gupokke woko kengi ki i kom lurok ducu, ka gucuŋ ka tuco balgi kacel ki bal pa kwarogi ma yam gutimo. 3Gucuŋ i kabedogi, kun gikwano botgi lok ma tye i buk me cik pa Rwot Lubaŋagi pi cawa adek; ka i ŋeye gutuco balgi ci guworo Rwot Lubaŋagi pi cawa adek mukene. 4Lulevi magi gucuŋ i wi abam, Yecwa, Bani! Kadmiel, Cebania, Buni. Cerebia, Bani ki Kenani; gin ducu gudaŋŋe ki dwan maloŋo bot Rwot Lubaŋagi. 5Dok gin Lulevi magi, Yecwa, Kadmiel, Bani, Kacabneya, Cerebia, Kodia, Cebania ki Petakia guwacci,\n“Wua malo wupak Rwot Lubaŋawu; wupake nakanaka.\nWek dano acel acel opak nyiŋi me\ndeyo makato ducu, ai Rwot,\nkadi bed pwoc ki pak pa dano pe rom ki ditti.”\nLega me tuco bal\n6Ka doŋ gulego lega man ni, “In aye i Rwot, in keni; in ma iketo polo ma malo makato ducu, ki lwak lakalatwe ma tye i polo-gu ducu, dok iketo lobo ki nam ki jami ducu ma tye i igi; in aye imiyo kwo botgi ducu; ki mony me polo ducu giryebbe piny ka woro in. 7-In aye i Rwot, Lubaŋa ma yam iyero Abram ci ikwanyo en woko ki Or lobo pa Lukaldaya, ka icako miyo bote nyiŋ man Abraim. 8-Dok con inoŋo ni en ŋat ma lagen, ka doŋ iketo gicikke kwede pi miyo lobo pa jo Kanaan, lobo pa jo Kit, lobo pa jo Amor, lobo pa jo Periji, lobo pa jo Jebuc ki lobo pa jo Girgac, me bedo lobo ma likwaye gibibedo iye, In ico bo lok ma iciko, pien in Lubaŋa muporre.\n9-“In yam ineno atwom ma kwarowa gubedo kwede i Ejipt, dok bene iwinyo kokogi ki i dog Nam Makwar, 10-in itiyo bene lanyut ki taŋo me aura i kom Parao ki luticce ducu, ki i kom jo ducu ma i lobone, pien in onoŋo iŋeyo kit ma gubedo kwede ka uno kwarowa; ma omiyo in ilimo iye yweka, macalo tye kwede nio wa onyoo. 11-In yam ipoko i dye nam pi lwakki, ka itelogi imiyo gukato ki iye i wi ŋom mutwo. Dok ibolo merok ma gulubo korgi woko i pii, imiyo gumwony ci gulwiny woko i kut matut, macalo gweŋ ma lwiny piny i i pii mager. 12-In yam itelo nyimgi i dyeceŋ ki pol mucuŋ macalo wir, ka dok itelo wigi i dyewor ki mac mucuŋ macalo wir me menyo botgi yo ka ma myero guwot gucit iye. 13-In ilor ibino piny i kom got Cinai, ci iloko ki lwakki ki kunnu ki i polo; ka imiyo botgi cik maber ki pwony ma myero gin gulubi kacel ki gin ma iciko ducu. 14In ipwonyogi ni gugwok cabitti obed maleŋ, ka dok imiyogi cik kacel ki gin ma in iciko ni gugwoki, kun wok ki bot laticci Moses. 15-I kare ma kec onekogi in ipitogi ki kwon mua ki i polo, ka dok imiyo gumato pii mua ki i kom pata got i kare ma orwo pii onekogi. Itito botgi bene ni gudony gucam lobo ma yam ikwoŋo pire ni ibimiyo botgi.\n16-“Ento gin kacel ki kwarowa wigi obedo tek ci gubedo ki wakke, omiyo gukwero lubo cikki. 17-Gukwero lubone; dok wigi owil woko i kom taŋo mapol me aura ma ibedo ka tiyo i kingi; wigi obedo tek ci guyero dano mo acel me bedo laditgi wek otel wigi odwokgi cen i opii i Ejipt. Ento in Lubaŋa ma weko bal pa danoi in iber dok lakica, kiniga pe maki oyot, mar meri dwoŋ ma pe lokke, yam pe ibwotogi ata. 18-Kadi bed yam gucweyo cal wod twon dyaŋ ma giliyo aliya, kun giwacci, ‘Man aye Lubaŋawa mukwanyowa woko ki i Ejipt,’ gin ma gutiyo gutiyo me yeto in, 19-ento in pe ibwotogi ata Him pi kicani; ki pol mucuŋ macalo wir ma obedo ka telo wigi iyo-ni, onoŋo pe orwenyo woko ki botgi i dyeceŋ, kadi mac mucuŋ macalo wir ma obedo ka menyo botgi yo ma giwoto iye i dyewor bene pe orwenyo woko ki botgi. 20In imiyo Cwiny meri maber me pwonyogi, dok pe iweko pitogi ki manna, imiyogi bene gumato pii me kweyo orwo. 21In yam igwokogi maber i tim pi mwaka pyeraŋwen, kun imiyo botgi gin ducu ma gin mito, dok boŋŋigi yam pe guti guyec woko ducu, ki tyengi bene yam pe okwot. 22-In imiyo gulwenyo ci guloyo lwak rok mapol, ipoko botgi lobo ma cok ki wan apokki lobogi, kun gumayo lobo pa Cikon kabaka me Kecibon kacel ki lobo pa Og kabaka me Bacan. 23-In imiyo likwayogi gunya mapol gudoko macalo lwak lakalatwe ma i polo, in yam imiyogi lobo ma myero gubed iye, en lobo ma yam ikwoŋo pire ni ibimiyo bot kwarogi wek gucam obed megi. 24-Likwayogi gudonyo ci gumayo lobo pa jo Kanaan woko; dok in iloyo wegi lobo ma gibedo kunnu, ci i niyogi i ciŋgi gin kacel ki lukergi ki lwakgi ducu wek guti kwedgi gin ma gimito. 25-Lwakki yam gumako gaŋi cel gogo kacel ki lobo ma ceko cam, ka gukwanyo odi ki lonyo ducu ma tye iye, ki bur pii ma gituco odonyo i nom piny, ki potti me yadijeituni ki lwak yadi ducu ma nyako nyiggi, kacel ki potti olok ma ginyako nyiggi madwoŋ; ma yam gucamo guyeŋ kwede ka gucako cwe ma cwinygi obedo yom twatwal pi jami mapol mabeco ma imiyogi-ni.\n26-“Ento lwakki gujemo dok gukwero lubo cikki; gubolo cikki odok yo tuŋ i ŋegi, kun gineko lunebini, ma gujukogi ni gulokke gudwog boti, ci pe guwinyo, gubedo ka yeti kare ducu. 27Pi meno omiyo iweko lukworgi oloyogi i lweny, dok gudiyogi matek; gukok boti i kare ma gitye i can ni ikonygi bene, ci in iwinyo kokogi ki i polo. Doŋ pi kicani madwoŋ omiyo icwalo botgi jo ma myero otel wigi, gin jo ma yam olarogi ki i ciŋ lumerokgi-ni. 28Ento i kare ma kuc dok odwogo botgi, gin gucako timo bal dok aye i nyimi, oweko in dok imiyogi i ciŋ lumerokgi, guloyogi. Kadi bed kumeno i kare ma guŋut gulokke gudwogo gukok boti, ci iwinyo kokogi ki i polo pi tyen mapol ci ilarogi pi kicani madwoŋ. 29-In itito botgi ni gulokke gudwog cen boti dok gulub cikki. Ento gin gubedo ki wakke ci gukwero lubo cikki ducu, kadi bed nene atir ni mako cikki aye miyo dano bedo ki kwo, ento gin gutimo bal i kom gin ma in iciko. Gubedo ki tekwic gukwero lubo cikki. 30-Ibedo ka jukogi pi mwaka mapol, kun ijukogi ki Cwiny meri ma con otiyo i i lunebini; ento gin pe guwinyo. Omiyo iwekogi gubedo i te loc pa lwak me lobo me rok mukene. 31Ento pi kicani madwoŋ omiyo pe ityekogi woko, dok bene pe ibwotogi ata; pien onoŋo in Lubaŋa ma i won kica madwoŋ, ma kica maki twatwal.\n32-“Kombeddi, ai Lubaŋawa madit, ma won twero, dok in Lubaŋa ma gilworo, pien igwoko gicikkeni ki mar meri ma pe lokke, can mapek twatwal-li pe iwek obed gin matidi mo ki tuŋ boti, can meno opoto i komwa, ki i kom lukerwa, ki i kom rwodiwa, ki i kom ajwagiwa, ki i kom lunebiwa, ki i kom kwarowa, ki i kom lwakki ducu, nia wa i kare pa luker me Aciria nio kwede wa onyoo. 33Ento in itimo gin ma tye atir pi pwodowa kit meno; in ibedo ka tic kwedwa ki ada, ento wan aye ma watyeko timo bal. 34Lukerwa, rwodiwa, kacel ki ajwagiwa, ki kwarowa ducu yam pe gugwoko cikki, dok, pe gulubo gin ma iciko kadi wa jukki ducu ma onoŋo ijukogi kwede. 35Luker guloyo lwakki pi gum madit ma imiyo botgi, i kare ma gubedo ka malac i ŋom maber ma ceko cam ma imiyo botgi, ento gin pe gulokke, pe guweko timgi marac wek guti gin ma imito. 36Nen, kombeddi wan doŋ wadoko opii i lobo ma yam imiyowa ni wacam gin ma ocek i potone ki yomcwiny, kacel ki jami ducu mabeco ma noŋŋe iye. 37Lonyo me lobo ducu wamiyo bot luker ma in iketogi me loyowa pi balwa; gin gitye ki tek me loyo komwa ki Umwa makwo ducu, kit ma gimito, omiyo wan kombeddi watye ki atwom madwoŋ.”\nLwak guketo ciŋgi i cikke\n38Pi gin ducu ma doŋ otyeko timme, wan Lujudaya kombeddi waketo ciŋwa i cikke ma wacoyo acoya i buk, dok rwodiwa, Lulevi ki ajwagiwa ducu guketo ciŋgi i cikke man me mokone matwal.


Ejira 7 ACO85 - Lacen ki i ne lok man, ma onoŋo - Bible Search\nEjira 6 Ejira 8\nEjira ki lwakke guo i Jerucalem\n1Lacen ki i ne lok man, ma onoŋo Aritakcec kabaka me Percia aye loyo lobo, Ejira yam oa ki i lobo Babilon ocito i Jerucalem. En yam obedo wod pa Ceraya, wod pa Ajaria, wod pa Ilkia, 2wod pa Calum, wod pa Jadok, wod pa. Akitub, 3wod pa Amaria, wod pa Ajaria, wod pa Merayot, 4wod pa Jerakia, wod pa Uji, wod pa Buki, 5wod pa Abicua, wod pa Finekaci, wod pa Eleajar, wod pa Aron ajwaka madit. 6En aye Ejira ma yam obedo karan dok laryeko i cik pa Moses ma con Rwot Lubaŋa pa Icrael omiyo ki Moses; kabaka omiye jami ducu ma yam en olego, pien Rwot Lubaŋane onoŋo tye ka konye.\n7Jo ma gucito kwede i Jerucalem bene i mwaka me abiro me loc pa Aritakcec, obedo ajwagi ki Lulevi, luwer, lugwok-doggola, ki lutic i ot pa Lubaŋa. 8En oo i Jerucalem i dwe me abic, me mwaka me abiro me loc pa kabaka. 9Gua woko ki i lobo Babilon i nino dwe acel me dwe me acel bene, ci guo i Jerucalem i dwe me abic ninone acel, pien Rwot Lubaŋane onoŋo tye ka konye. 10Ejira yam oketo cwinye ka kwano ki niaŋ cik pa Rwot, kun tiyo, lubo, dok pwonyo cikke ki gin ma en ociko ducu bot jo Icrael.\nLok ma kabaka Aritakcec ocwalo bot Ejira\n11Man aye kopi me waraga ma kabaka Aritakcec yam omiyo bot ajwaka Ejira, ma lapwony-cik pa Lubaŋa, dano ma opwonnye i tyen lok me cik pa Rwot ki cik ma en ociko pi jo Icrael: 12ni, “An Aritakcec kabaka ma loyo luker ducu, amiyo waraga man bot ajwaka Ejira, ma lapwony-cik pa Lubaŋa me polo. 13An kombeddi amiyo twero ni dano mo keken ki i kom jo Icrael nyo ajwagigi nyo Lulevigi ma gitye i te locca ma oye mine kene me cito i Jerucalem, myero ocit kacel kwedi. 14An kabaka kacel ki lumi-tam ma mera abiro aye wacwalli wek icipeny lok ma tye i Juda ki i Jerucalem, me neno kit macalo cik pa Lubaŋawu, ma yam omiyo i ciŋini, gitye ka lubone kwede. 15Myero iter ryal ki jabu ma an kacel ki lumitamma wamiyo ki yomcwiny me atyera bot Lubaŋa pa Icrael, ma ode tye i Jerucalem. 16Dok bene myero iter ryal ki jabu ma in icoko ki i lobo Babilon ducu, ki gityer ma ic opwoyo ma jo Icrael kacel ki ajwagi gumiyo, ma gukwoŋo kwoŋ me miyo gin mo kit macalo cwiny dano acel acel omito pi ot pa Lubaŋagi ma tye i Jerucalem. 17Doŋ myero igwokke iti ki lim man maber me wilo twoni dyaŋi, nyogi romi, ki gityer me moko kwon ki koŋo vino, ka icak tyerogi i kom keno tyer ma i ot pa Lubaŋawu ma tye i Jerucalem. 18Dok in ki utmegi wutwero tic ki ryal ki jabu mogo ma odon kit macalo wuneno ni ber, kun wulubo cik pa Lubaŋawu. 19Dok myero iter lwak jami tic ma gimiyo boti me tic kwedgi i ot pa Lubaŋa-ni, ibiterogi ducu i nyim Lubaŋa me Jerucalem. 20Ka tye gin mo mukene ma mitte pi ot pa Lubaŋawu, ma myero in inoŋ, ci itwero wilone ki lim ma gikwanyo ki i ot kano lim pa kabaka.\n21“An kabaka Aritakcec, amiyo twero bot lukan lim ducu ma gitye i lobo me Loka Kulu ni, Gin ducu ma ajwaka Ejira, ma lapwony-cik pa Lubaŋa me polo, bimito ki botwu, myero wumi bote oyotoyot ki mitkom, 22ma welle pe kato talanta me ryal miya acel, guniya ŋano miya adek, ki koŋo vino debe miya aryo, ki debe me moo miya aryo, ki kado ma welle pe ginyuto. 23Gin ducu ma Lubaŋa me polo ociko, wuti kakare kikore i tic i kom ot pa Lubaŋa me poto, wek akemo pe omake i koma ki i kom jo ma bibedo i loc i anyim ki i ŋeya. 24Dok bene wagenowu ni pe myero wujog lim me mucoro mo ki bot ajwagi, Lulevi, luwer, lugwok-doggola, ki lutic ma gitiyo i ot pa Lubaŋa, nyo lutic mukene ma gitiyo i ot pa Lubaŋa.\n25“In, Ejira, ti ki ryeko ma Lubaŋani omiyi, ket luŋolkop madito ki luŋolkop matino wek gubed ka ŋolo kop pa lwak ducu ma gibedo i lobo me Loka Kulu; myero gubed jo ma ŋeyo cik pa Lubaŋawu. Jo ma pe giŋeyo cik pa Lubaŋawu, in ipwonygi wek guŋe. 26Ka ce ŋat mo pe bilubo cik pa Lubaŋawu kacel ki cik me lobona, myero gimiye pwod magwar, macalo kop me to, nyo kop me ryeme woko ki i lobo-ni, nyo me yako jamine woko, nyo pi tweyo en i mabuc.”\nEjira opako Lubaŋa\n27Gipwo Rwot, Lubaŋa pa kwarowa!\nEn aye muketo gin maca lo man i cwiny kabaka, pi deyo ot pa Rwot ma i Jerucalem maber. 28Dok onyuto bota mar mere ma pe lokke i nyim kabaka kacel ki lumi-tamme ducu, ki i nyim ludito ma gin twoni oteka pa kabaka. Abedo ki tekcwiny pien Rwot Lubaŋana onoŋo tye ka konya dok abito ludito wi kaka pa jo Icrael adwogo kacel kwedgi.


Yocwa 14 ACO85 - Magi aye ginaleya ma jo Icrael gulimo - Bible Search\nYocwa 13 Yocwa 15\nGicako poko lobo Kanaan\n1Magi aye ginaleya ma jo Icrael gulimo ki i lobo Kanaan, ma jo magi aye gupoko botgi: ajwaka Eleajar, Yocwa wod pa Nun ki ludito kaka ma i odi pa kwarogi. 2-Ginaleyagi gipoko ki bolo kwir kit ma yam Rwot ociko bot Moses ni myero gipok kwede bot kaka aboŋwen ki nucu mudoŋ-ŋi. 3-Moses onoŋo yam opoko lobo aleya bot kaka aryo ki nucu ki i loka Jordan. Jo Levi keken aye pe gimiyo botgi lobo mo me aleyagi. 4Likwayo pa Yucepu onoŋo gupokke i kaka aryo, jo Manace ki jo Epraim; ento pe gimiyo dul lobo mo bot jo Levi me aleyagi; gimiyogi gaŋi me bedogi keken ki olet me kwayo dyaŋigi ki Limgi mukene makwo. 5Jo Icrael gupoko lobo i kingi kun gitiyo kit ma onoŋo Rwot ociko ki Moses.\nGimiyo Kebron bot Kaleb\n6-I kare meno jo pa Juda gubino bot Yocwa i Gilgal, ci Kaleb wod pe Jepune ma jo Keniji owaco bote ni, “In iŋeyo gin ma yam Rwot ociko bot Moses ma dano pa Lubaŋa-ni, ma ociko ki i Kadec-bamea, lok ma dok i komi ki i koma. 7-Onoŋo doŋ mwaka me ditta romo pyeraŋwen i kare ma Moses latic pa Lubaŋa ocwala ki i Kadec-bamea pi roto lobo, ci adwogo ki lok kit ma yam tye kwede i cwinya. 8Utmegiwa ma yam gucito kweda-ni gumiyo cwiny lwak oŋabbe aŋaba, ento an yam alubo gin ma Rwot Lubaŋana mito ducu kikore. 9-Moses okwoŋo kwoŋ i nino meno kun wacci, ‘Adada, lobo ma yam inyono ki tyeni bibedo ginaleyani ki pa likwayi matwal, pien ibedo ka lubo gin ma Rwot Lubaŋana omito ki cwinyi ducu.’ 10Kombeddi nen ka Rwot pud ogwoka atye makwo wa onyoo kit ma yam owaco-ni, odoko doŋ mwaka pyeraŋwen wiye abic a kwede wa i kare ca ma Rwot owaco iye lok man bot Moses, ma onoŋo jo Icrael pud gitye ka wirre i tim kuca; kombeddi doŋ inen, mwaka me ditta doŋ oromo pyeraboro wiye abic. 11Ento koma pud tek wa i kare man ma rom ki i kare ma yam Moses ocwala kwede ca; i kare-ni tek koma pud rom ki tek koma macon ca, pud aromo lweny, aromo cito ka mo-ni ci adwogo bene. 12Pienno miya lobo-ni ma bedo lobo godi, ma yam Rwot owaco pire i kare ca. Yam iwinyo i kare meno ni jo Anak gitye kunnu kun gitye ki cog gaŋigi madito ma girumogi woko ki cel matego; ka gwok nyo Rwot bibedo kweda ci abiryemogi woko kit macalo Rwot yam owaco.”\n13Yocwa olamo gum i kome, ci omiyo Kebron bot Kaleb wod pa Jepune wek obed ginaleyane. 14Kit meno Kebron odoko ginaleya pa likwayo pa Kaleb wod pa Jepune ma jo Keniji o wa onyoo, pien obedo ka lubo gin ma Rwot Lubaŋa pa Icrael mito ducu kikore. 15Nyiŋ Kebron okwoŋo bedo Kiriat-arba, dok Arba meno yam obedo dano madit makato ducu ki i kin jo Anak. Ci lobo doŋ oywe, lweny obedo pe.


Luŋolkop 20 ACO85 - Jo Icrael ducu gukatti woko, cakke - Bible Search\nLuŋolkop 19 Luŋolkop 21\nLweny i kom jo Benjamin\n1Jo Icrael ducu gukatti woko, cakke wa i Dan o kwede i Beer ceba, medo ki lobo Gilead bene, ci lwak ocokke bot Rwot i Mijpa ki cwiny acel. 2Rwodi pa lwak ducu ma i kaka ducu pa jo Icrael gucuŋ i dye jo pa Lubaŋa ma gucokke, co alip miya aŋwen ma gilwenyo ki pala lucwan, ma giwoto ki tyengi. 3Jo Benjamin bene guwinyo ni jo Icrael mukene gucito i Mijpa. Jo Icrael guwacci, “Tit botwa kit ma tim aranyi man otimme kwede.” 4Ci Lalevi ma cwar dako ma gineko-ni owacci, “Nino mo acito i Gibea pa jo Benjamin, an ki dakona, wek abut iye. 5Ci jo Benjamin gubino i koma, gurumo ot ma atye iye i dyewor kun gimito neka; ci guronyo dakona, omedo ki to woko. 6Atero dakona muto-ni aŋido kome woko, acwalo dul kome oromo lobo ducu ma jo Icrael guleyo odoko megi; pien gitimo kipyeda ki tim me aranyi i Icrael. 7Nen ba, wun jo Icrael, wun ducu, wupor lokke ki kany, wumi tamwu.”\n8Lwak ducu gutwarre malo lawaŋacel kun giwaco ni, “Wan ducu pe ŋat acel mo bidok i kemane, dano acel mo pe bidok i ode. 9Ento kombeddi wabitimo jo Gibea kit man: wabicito i komgi kun gikwanyo dano ki kwir. 10Dok wabikwanyo dano apar i kom jo miya ki i kom kaka ducu ma i Icrael, ki dano miya acel i kom jo alip, ki dano alip i kom jo alip apar, wek gukel cam pi lwak, wek gubin gucul kwor i kom Gibea pa jo Benjamin pi bal aranyi ma gutimo i Icrael.” 11Kit meno jo Icrael ducu gucokke ka lweny i kom gaŋ meno, ma guribbe ki cwiny acel.\n12Ci kaka ducu ma i Icrael gucwalo jo i dye kaka pa Benjamin ducu kun giwaco ni, “Kit tim aranyi aŋo ma otimme i kinwu-ni? 13Kombeddi doŋ wumi jo meno ciŋwa, lutim aranyi ma i Gibea, wek wanekgi woko, wajwer kwede gin marac woko ki Icrael.” Ento jo Benjamin pe gumedo ki winyo dog utmegigi jo Icrael. 14Ci jo Benjamin gua ki i gaŋgi, gucokke i Gibea me cito ka lweny i kom jo Icrael. 15I nino meno ka jo Benjamin gukwano jo mua ki i gaŋgi, guromo jo alip pyeraryo wiye abicel ma gilwenyo ki pala lucwan, ma pe gikwano iye jo me Gibea kikome ma gucoko co miya abiro ma giyerogi ayera. 16I kin jo meno ducu onoŋo tye co miya abiro ma giyerogi ma gin ciŋgi Lacam; ŋat acel acel i kingi bayo lagwen celo yer wic cut, pe bayo piny. 17Jo Icrael ducu ma pe gikwano iye jo Benjamin guromo co alip miyaaŋwen ma gilwenyo ki pala lucwan; gin jo meno ducu onoŋo gin jo ma guŋiyo ki lweny.\n18Jo Icrael gua gucito Betel, gupenyo dog Lubaŋa ni, “Aŋa i kinwa ma bikwoŋo cito ka lweny i kom jo Benjamin?” Ci Rwot owacci, “Jo Juda aye gibikwoŋo cito.”\n19Ci jo Icrael gua odiko con, gugony ma gikemo Gibea. 20Gucito ka lweny i kom jo Benjamin, guryeyo ki tyen i nyim Gibea me lweny i komgi. 21Jo Benjamin gukatti woko ki i Gibea, guneko jo Icrael ma romo jo alip pyeraryo wiye aryo i nino meno. 22-23Ci jo Icrael gucito, gukok i nyim Rwot o wa otyeno. Ka dok gupenyo dog Rwot ni, “Wan dok wacit ka lweny i kom utmegiwa, jo Benjamin?” Rwot owacci, “Wucit, wulweny i komgi.” Mumiyo jo Icrael gucamo co, ci dok guryeyo i tyen i kabedo ma onoŋo guryeyo iye i nino mukwoŋo-ni.\n24Kit meno jo Icrael gurwayo cok i kom jo Benjamin i nino me aryone. 25Jo Benjamin gukatti woko ki i Gibea i nino me aryone, guneko jo alip apar wiye aboro ki i kin jo Icrael; gin ducu gubedo jo ma lulweny ki pala lucwan. 26Ci dok jo Icrael gucito Betel ki monygi ducu, gukok; ci gubedo piny kunnu i nyim Rwot, guri kec i nino meno owa otyeno. Gutumo gitum awaŋa bene ki gityer lakwecwiny i nyim Rwot. 27Jo Icrael dok gupenyo dog Rwot, pien canduk me gicikke pa Lubaŋa onoŋo tye kunnu i kare meno, 28kun Finekaci wod pa Eleajar ma wod pa Aron aye tiyo i nyime i kare meno, Gupenyo ni, “Pud dok wacito ka lweny i kom utmegiwa jo Benjamin aye, nyo wawek lweny doŋ ogik woko?” Rwot owacci, “Wuciti, pien diki abimiyogi i ciŋwu.”\n29Kit meno jo Icrael guketo dano gubuto gurumo Gibea woko. 30Ci jo Icrael gucito ka lweny i kom jo Benjamin i nino me adekke, gutiŋo mony i kom Gibea kit ma yam ca. 31Jo Benjamin gukatti woko i kom jo Icrael, ci gumol woko wa i ne gaŋ. Gucako neko jo Icrael kit ma yam ca ki i yo gudo, i yo me cito Betel ki i yo mukene bene ma cito Gibea, wa ki i bar bene, dano ma mito romo ka pyeradek. 32Mumiyo jo Benjamin guwacci, “Gutwarre, guriŋo woko i nyimwa kit ma yam ca.” Ento jo Icrael guwacci, “Wek koŋ warin woko, wek waywagi woko ki i gaŋ o wa i yo gudo.” 33Ci jo Icrael ducu gutwarre woko ki i kabedogi, guryeyo i Baaltamar; ki jo Icrael ma yam gubuto gukanne ka kurogi i ŋet Gibea tuŋ potoceŋ gutwarre wo ko ki i kabedogi. 34Jo alip apar ma giyerogi ki i kin jo Icrael ducu gubino i kom Gibea, ci lweny odoko tek; ento jo Benjamin pe guŋeyo ni to pacogi doŋ onyiko cok. 35Rwot omiyo jo Icrael guloyo jo Benjamin; ci jo Icrael gujwero jo Benjamin ma romo alip pyeraryo wiye abic ki mi ya acel i nino meno, gin ducu jo ma lulweny ki pala lucwan. 36Pienno jo Benjamin guneno ni doŋ guloyogi.\nJo Icrael gujer, guweko kabedo ki jo Benjamin, pien gigeno jo ma giketo gubuto i ŋet Gibea-ni. 37Ci jo ma gubuto ka kurogi-ni gurune ci gucorre i kom Gibea, guneko jo ducu ma i gaŋ woko ki pala lucwan. 38Onoŋo jo Icrael ki jo mubuto gurumo gaŋ guyubo lanyut ni, ka doŋ gumiyo yito mac oduny ocito malo ki i gaŋ, 39ci jo Icrael gibidwogo cen ka lweny, Jo Benjamin gucako lweny ki neko jo Icrael pyeradek kun giwacci, “Ada ya, watye ka loyogi macalo i lweny mukwoŋo ca.” 40Ento ka lanyut ocako duny ki i gaŋ, yito mac ma ocuŋ macalo wir, jo Benjamin guneno yo ŋegi: ci nen, gaŋgi ducu tye ka waŋ duny malo o wa i polo. 41Ci jo Icrael gulokke, gudwogo, omiyo kom jo Benjamin obaŋŋe woko, pien guneno ni to pacogi doŋ onyiko cok. 42Pi meno guloko ŋegi bot jo Icrael gidok i yo tuŋ tim ata. Ento lweny onukogi woko, ka dok jo Icrael ma gumol gukatti woko ki i gaŋ bene gutyekogi woko ki i dyere kunnu.\n43Gujwero jo Benjamin woko, guryemo korgi guradogi woko piny laboŋo ywe o kwede tuŋ ka ma okemo Gibea yo tuŋ wokceŋ. 44Jo Benjamin ma romo alip apar wiye aboro guto woko, gin ducu oteka lweny. 45Jo mukene gulokke guriŋo yo tuŋ tim ata o wa i got Rimmon; dok gineko jo alip abic ki i komgi ma gitoŋogi gireto woko piny i yo gudo. Ci guryemo korgi matek nio wa Gidom, guneko jo alip aryo. 46Jo Benjamin ducu ma gineko ma oradde piny i nino meno guromo alip pyeraryo wiye abic ma lulweny ki pala lucwan; gin ducu oteka lweny. 47Ento jo miya abicel gulokke guriŋo gularo yo tuŋ tim wa i got Rimmon, gubedo i got Rimmon pi dwe aŋwen. 48Jo Icrael dok gudwogo cen ka lweny i kom jo Benjamin, gunekogi ki pala lucwan, dano ki lee ki gin ducu ma ginoŋo; gaŋi ducu ma ginoŋo giwaŋo woko ki mac.


Moses ki Yat ma Lyel Mac | Pwony me Baibul pi Lutino\nMoses obedo i Midian pi mwaka 40. En onyomo dok onywalo lutino. Nino mo acel ma en tye ka kwayo romine cok ki Got Cinai, en oneno gin mo me aura. Yat mo onongo tye ka lyel mac, kun pe wang! Ma Moses ongak ka neno pingo yat meno pe tye ka wang, en owinyo dwan mo ki i yat-ti kun waco ni: ‘Moses! Pe inyik cok kany. Luny war woko ki i tyeni pien kabedo ma icung iye-ni leng.’ Jehovah aye onongo tye ka lok kun tiyo ki malaika.\nLworo omako Moses, ci oumo wange woko ki bongo. Dwan meno owacci: ‘Aneno can pa jo Icrael. Abilarogi ki i cing jo Ejipt dok abikelogi i lobo maber. In aye ibitelo wi jona me kwanyogi ki i Ejipt.’ Pe itamo ni man omiyo Moses obedo ki ur?\nMoses openyo ni: ‘Ka jo-ni gupenya ni anga ma ocwala, abigamogi ningo?’ Lubanga ogamo ni: ‘Waccigi ni Jehovah, Lubanga pa Abraim, Lubanga pa Icaka, ki Lubanga pa Yakobo ocwala botwu.’ Moses odok iye ni: ‘Ka gukwero winyo lokka kono?’ Jehovah omiyo bot Moses lanyut ni Ebikonye. En owaco bot Moses ni obol odoone piny i ngom. odoo-ni olokke odoko twol! I kare ma Moses omako twol ki tung yibe, ci dok olokke odoko odoo. Jehovah owaco ni: ‘Ka itimo tango man, ci binyuto ni an aye acwali.’\nMoses ogamo ni: ‘An pe aloko maber.’ Jehovah ocikke bote ni: ‘Abiwacci gin ma myero ilokki, dok abicwalo omeru Aron boti me konyi.’ Kit ma en onongo ngeyo ni Jehovah tye kacel kwede, Moses okwanyo dakone ki lutino awobene ci gudok cen i Ejipt.\n“Pe wubed ka tamo kit ma myero wulok kwede, nyo kit lok ango ma wubilokone; pien lok ma myero wuloki gibimiyowu i cawa meno.” —Matayo 10:19\nLapeny: Ngo ma Moses oneno i kare ma tye ka kwayo romine? Ngo ma Jehovah onongo mito ni Moses otim?\nNia 3:1–4:20; Tic pa Lukwena 7:30-36\nNywakki Nywakki Yat ma Lyel Mac


Tic Pa Lukwena 1 ACO85 - I buk mukwoŋo; Teopilo, acoyo - Bible Search\nJon 21 Tic Pa Lukwena 2\nTic Pa Lukwena 1\nLubaŋa ociko pi bino pa Cwiny Maleŋ\n1-I buk mukwoŋo; Teopilo, acoyo iye lok ducu ma yam Yecu ocako tiyo ki pwonyone, 2nio kwede wa i nino ma gitere kwede i polo, i ŋe miyo cik i tek pa Cwiny Maleŋ bot lukwenane ma yam oyerogi. 3Obedo ka nen botgi tyen mapol pi moko ni etye makwo lacen ki i ŋe tone. Obedo ka nen botgi pi nino pyeraŋwen, 4-kun pwonyogi ki lok i kom ker pa Lubaŋa. I kare ma obedo kwedgi, ocikogi ni pe gua ki i Jerucalem, ento gukur gin ma Lubaŋa Won ociko pire, kun wacci, “En gin ma con wuwinyo ki bota-ni. 5-Jon yam batija dano ki pii, ento odoŋ nino manok ma wun gibibatijawu ki Cwiny Maleŋ.”\n6Ka gucokke kacel, ci gupenye ni, “Rwot, i kare man en aye ibidwoko iye ker bot jo Icrael bo?” 7En ogamo ni, “Pe wun aye myero wuŋe kare wa nino ma yam Lubaŋa Won omoko i te twero mere. 8-Ento wun wubilimo tek ka Cwiny Maleŋ bibino i komwu, ci wubibedo lucadenna i Jerucalem ki i Judaya ducu ki i Camaria, wa i agikki lobo ducu.” 9-Ka doŋ otyeko loko lok meno, ci gitiŋe malo, ma gin bene gineno, ka pol ogame woko ki i nyimgi. 10Ka giciko waŋgi malo i kore ma kun en cito, ci nen, jo aryo gucuŋ ka ŋetgi ma guruko kanyi matar, 11ma giwaco ni, “Wun Lugalilaya, piŋo wucuŋ wuneno malo i polo? Yecu man ma doŋ gitiŋo malo ki botwu gitere i polo, bidwogo doki kit macalo wuneno gitere kwede i polo-ni.”\nGiyero dano ma myero ole ka tyen Juda\n12Ka doŋ gucako dok i Jerucalem ki i wi got Jeituni, ma cok ki Jerucalem, rom ki wot me ceŋ cabit.a 13-Ka gudonyo i gaŋ ci gucito i kicika ma malo, ka ma yam gibedo iye-nu, gin aye Petero ki Jon ki Yakobo ki Anderiya, Pilipo ki Tomaci, Bartolomayo ki Matayo, Yakobo wod pa Alipayo, Cimon ma yam obedo i kin jo ma gimito locken, ki Juda wod pa Yakobo. 14Gin ducu gumine ka lega ki cwiny acel, kacel ki mon ki Maliam min Yecu ki omegine.\n15I kare meno Petero ocuŋ i kin lwak utmego ma giromo miya acel ki pyeraryo kun wacci, 16“Utmego, lok ma yam gicoyo myero ocobbe kakare, macalo yam Cwiny Maleŋ oloko ki i dog Daudi i kom Juda ma otelo wi jo ma gumako Yecu ca. 17Pien yam gikwano en i kinwa, en bene obedo i dog tic man.” 18-Dano meno owilo poto ki lim ma onoŋo pi tim aranyine, ka opoto aryeba cwiny ci iye otyer obar woko, cin iye owukke woko ducu. 19Lok man oŋene bot jo ducu ma gibedo i Jerucalem, ci poto meno gilwoŋo ki i lebgi ni Akel-dama, en aye Poto me Remo.\n20-Petero omedo lokke kun wacci,\n“Lokke gicoyo i buk me Jabuli ni,\n‘Wek kabedone obakke woko,\nwek ŋatti mo pe obed iye’;\n‘Ticce ŋat mukene oter.’\n21Myero giyer ki i kin jo man ma gubedo kwedwa i kare ducu ma Rwot Yecu obedo ka wirre i kinwa, 22-ma gucako nia wa i kom batija pa Jon nio wa onyoo ma doŋ gitiŋe kwede malo ki i kinwa; wek ŋat acel i kin jo man gikwan kwedwa me bedo lacaden me cerre.” 23Ci gukelo dano aryo. Yucepu ma gilwoŋo Barcaba ma nyiŋe mukene Yucito, ki Matiya. 24Ka gucako lega kun giwaco ni, “Rwot ma iŋeyo cwiny dano ducu, nyut botwa i kin jo man aryo-ni ŋat ma in doŋ iyero, 25me leyo kabedo me tic man ki tero kwenane, ma yam Juda oweko ci olokke odok cen, odok gire i kabedone.” 26Gubolo kwir pigi, ci kwir opoto i kom Matiya, ka giketo en i kom wel lukwena apar wiye acel-li.\nBino pa Cwiny Maleŋ


Ejekiel 7 ACO85 - Rwot oloko kweda. En owacci, “Wod pa - Bible Search\nEjekiel 6 Ejekiel 8\nKare me agik doŋ cok\n1Rwot oloko kweda. 2En owacci, “Wod pa dano, an a Rwot Lubaŋa doŋ awaco bot lobo pa jo Icrael kuman ni, Agik! Agik doŋ obino woko i kom twok lobo aŋwen.\n3“Jo Icrael, agik doŋ obino woko i komwu; abitoyo kinigana woko i komwu, pien abiŋolo kop i komwu kun poro kit gin ma wun wutimo. Dok bene abiketo can i komwu pi gin me kwer ducu ma wutimo. 4Pe doŋ abiparo piwu, kica doŋ pe bimaka i komwu. Ento abiketo can i komwu pi kit gin ducu ma wutimo, gin me kwer ma wumedde ki timogi-ni. Meno doŋ bimiyo wuŋeyo ni an aye a Rwot.”\n5Rwot Lubaŋa owaco kuman ni, “Can me to-paco bibino i komwu kun lubbe aluba i ne lawote cutcut. 6Agik doŋ obino, doŋ oo; doŋ otyeko corre woko i komwu. Nen, tye ka bino. 7Agik man bino piwu wun jo ma wubedo i lobo man; kare bene doŋ oromo, nino me woo me lweny doŋ cok, pe nino me yomcwiny ma wuwo kwede i waŋ jogi ma tye i wi godi. 8Kombeddi doŋ acok toyo akemona woko i komwu, kun atoyo kinigana i komwu, dok bene abiŋolo kop i komwu kun lubo kit gin ducu ma wutimo. Abiketo can i komwu pi gin me kwer ducu ma wutimo. 9Pe doŋ abiparo piwu, kica doŋ pe bimaka i komwu. Ento abiketo can i komwu pi kit gin ducu ma wutimo, gin me kwer ma wumedde ki timogi-ni. Meno doŋ bimiyo wuŋeyo ni an aye a Rwot, ma apwodowu-ni.\n10“Nen, nino tye ka bino! Topinywu doŋ obino woko. Tim bwami tye ka medde ameda, ki wakke bene doŋ omedde adada. 11Tim bwami doŋ onya omedde odoko odoo me tim maraco; doŋ ŋat mo pe bidoŋ ki i kin lutim maraco, kadi jami mabup ma gitye kwede, nyo lonyogi; dok bene dano mo madit pe bibedo tye i kingi. 12Kare doŋ oo, nino doŋ onyiko cok. Lawil jami myero cwinye pe obed yom, kadi lacat jami bene pe myero obed ki kumo, pien akemo pa Lubaŋa bipoto i komgi ducu maromrom. 13Lacat-wil doŋ pe bitwero dwoko jami ma yam en ocato-ni cen bote, ma noŋo en pud tye kwo. Pien akemo pa Lubaŋa bipoto i kom lwakgi ducu maromrom, pe bidok cen; dok ŋat ma bigwoko kwone pe pien gin ducu gubalo.\n14“Gukuto tum, gin ducu doŋ gitye ka yubbe. Ento ŋat mo pe ma cito ka lweny, pien akemo pa Rwot opoto i kom lwakgi ducu maromrom. 15Lweny tye woko i dye gudo, two gemo ki kec tye i ot. Ŋat ma tye i tim gibineko woko ki pala lucwan; ki ŋat ma tye i gaŋ, kec ki two gemo bineko woko. 16Jo mogo ma gubwot gibilaro wi godi calo akuri me nota, ma gin ducu gibicur pi balgi. 17Ciŋ dano acel acel bidoko goro, ki coŋgi bene bimyel amyela calo pii ma milamila limakmak. 18Gibiruko boŋo cola i pyergi, ki lworo madwoŋ bimakogi; lewic bimakogi ducu, gin ducu gibilyelo wigi woko. 19Gibibolo ryalgi ki jabugi woko i dye gudo macalo gin ma pe leŋ, pien ryal ki jabu pe twero larogi i nino ma Rwot bionyo iye kinigane i komgi. Pe gibitiyo kwede me cobo mitigi, dok bene pe gibimiyo igi yen kwede. Ryal kijabu aye omiyo gupoto i bal. 20Yam onoŋo gubedo ka wakke pi ginarukagi me deyo ma giruko pi nyuto ditogi mamwa-ni, dok gutiyo kwede me yubo cal lubaŋagi me kwer ma giraco atika-ni. Meno aye gin mumiyo Rwot biloko lonyogi doko gin ma pe leŋ botgi.\n21“Abimiyo lurok yakogi woko,” man Rwot ma owaco, “dok abimiyo lutim maraco ma tye i lobo yako jamigi ki lonyogi woko bene liweŋ, ci gibipyedo woko bene. 22Abiloko waŋa cen pe anenogi, wek gin gigi gupyed kabedona maleŋ twatwal-li: luyak bene gibidonyo iye ci gipyedo, ci gibiweko doŋ obur.\n23“Lobo opoŋ ki nek ki gaŋi-gu ducu opoŋ ki tim bwami. 24Abikelo rok ma giraco makato ducu kany me leyo odigi me bedo iye. Abigiko tek me wakkegi woko ki kabedogi maleŋ-gu ducu gibipyedo woko. 25Ka remcwiny obino, cigibiyenyo kuc, ento pe gibimedo ki noŋone wacel. 26Can me to-paco bibino i komgi, kun lubbe aluba i ŋe lawote cutcut, ki ani bene bilubo lawote. Gibiyenyo ginanyuta ki bot lunebi kwe; ajwagi doŋ pe gibibedo ki kit gin mo ma myero gupwony ki dano, ki ludoŋo bene pe gibibedo ki tam mo ma myero gumi bot dano. 27Kabaka bikumo, rwot genne birwenyo woko, ki lwak bene komgi bimyel ki lworo madwoŋ. Abitimogi kun lubo kit timgi, abiŋolo kop i komgi kun lubo kit ma gin kikomgi giŋolo kwede kop i kom jo mukene. Man bimiyo giŋeyo ni an aye a Rwot.”


Ejekiel 21 ACO85 - Rwot oloko kweda. Owacci, “Wod pa - Bible Search\nEjekiel 20 Ejekiel 22\nPala lucwan pa Rwot ma gipako lake mabit\n1Rwot oloko kweda. 2Owacci, “Wod pa dano, cik waŋi inen Jerucalem ci itit lok mukemo kabedone ducu maleŋ ka ma dano giworo iye Lubaŋa-ni, Tit lok bene mukemo lobo Icrael. 3Wac bot dano ducu ma gibedo i lobo Icrael ni, an a Rwot awacci, ‘Atye ki lok i komwu. Abiwoto pala lucwanna woko ki i akurane, ci anekowu woko ducu, jo ma kitgi atir ki jo ma gin lutim maraco ducu. 4Doŋ ka atiyo man, abitic ki pala lucwanna kun anekowu woko ducu, jo ma kitgi atir ki jo ma gin lutim maraco, cakke ki yo tuŋ acam o kwede wa yo tuŋ acuc. 5Dano ducu gibiŋeyo ni an a Rwot doŋ awoto pala lucwanna woko ki i akurane; pe doki gibidwoko i akurane matwal.’\n6“Wod pa dano, cur calo cwinyi mito dem kun noŋo gen mito rwenyo woko. Cur ki keccwiny madit mada i kabedo ka ma jo ducu twero neni. 7Ka inen dano gupenyi ni piŋo it ye ka cur, ci itit botgi ni pi lok man ma mito timme-ni. Tit botgi ni ka inen lok man bitimme cwinygi bipoŋ ki lworo. Ciŋgi bikwe woko doko goro. Tekcwiny ma yam gitye kwede bitum wako. Coŋgi bene bibedo ka myel amyela calo pii ma tagge. Nen, kare doŋ obino woko; lok man doŋ bicobbe kakare.” Man Rwot Lubaŋa ma owaco.\n8Rwot owacca ni, 9“Wod pa dano, tit lokka. Tit lok ma an atye ka waconeni bot dano ni,\n‘Palalucwan, palalucwan doŋ gipako lake woko mabit,\ndok bene gijwayo kome olil woko maber.\n10Gipako lake mabit me neko dano,\ngijwayo ni wek omeny calo lutkot.\nŊat mo ma twero jukone pe;\npien wun doŋ wukwero winyo tamma ma amiyo botwu.\n11Doŋ gimiyo pala Lucwan gitye ka rudone,\nwek doŋ obed maber ma giromo makone.\nDoŋ gipako lake woko mabit dok bene gijwayo kome woko\nwek doŋ gimi woko i ciŋ lanek dano.\n12Wod pa dano, daŋŋe matek kun ikok kwede,\npala lucwan man gimiyo pi neko jona,\nki pi neko rwodi ducu me Icrael.\nkacel ki jona ma gudonne-gu ducu.\nMumiyo myero idoŋ emi pi gen ma doŋ orwenyo woko!’\n13“Man gitye ka temowu atema. Ento ka pud wumedde ki kwero winyo tam ma gimiyo botwu, ci doŋ wutamo ni gin ma kit magi pe bitimme?” Man Rwot Lubaŋa ma openyo.\n14“Kombeddi doŋ, wod pa dano, tit lokka. Doŋ ciŋi, ci pala lucwan bibino piny kiryo nyo kidek. Man pala lucwan ma neko mere dano, pala lucwan ma miyo lworo dok ma neko dano tyeko woko ducu. 15Pala lucwan man miyo tekcwiny pa jona rwenyo woko, ki Jo mapol gibipoto i dog gaŋi ducu. Doŋ atyeko miyo pala lucwan ma mil amila; gijwayo meny calo lutkot ma wil, doŋ gityeko rudone woko bene pi neko dano. 16Ŋol tuŋ acuc ki tuŋ acam, in pala lucwan mabit-ti! 17Ci an bene abidoŋo ciŋa, kinigana doŋ bitum woko. An Rwot doŋ aloko.”\nPala lucwan pa kabaka me Babilon\n18Rwot doki oloko kweda. 19Owacci, “Wod pa dano, pur yo aryo ka ma kabaka me Babilon bibino ki iye ki pala lucwanne. Gin yo aryo ducu gia ki i lobo acel-lu, Doŋ icib bao aryo me lanyut yo i agikki yo ma cito ka donyo i gaŋ. 20Lanyut acel binyuto yo ma cito i Raba ma en aye gaŋ pa jo Ammon, ki mukenene-ni binyuto yo ma cito i Juda, ma cidonyo wa i dye Jerucalem kikome ma girumo woko ki cel gogo matek-ki. 21Kabaka me Babilon ocuŋ i aŋaka ŋaka yo aryo ka ma gicibo iye bao me lanyut yo-ni. Kabaka ocuŋ kenyo ka tyeto tyet, wek enen yo mene ma myero elubi; oyeŋo atero-gu, ka openyo cal lubaŋane, ci oŋiyo cwiny lee ma gityero me gitum. 22Doŋ kwir ma en omako i ciŋe lacuc nyuto Jerucalem. Man tito bote me ŋamo doge me koko, ki me daŋŋe ki dwan me mony, me keto yat latwom cel orum gaŋ woko bene; ki toro cel lobo orum gaŋ woko. 23Man binen macalo tyet me goba ki tuŋ bot jo Jerucalem, pi kwoŋ maleŋ ma doŋ gukwoŋo-ni, Ento lok man opoyo wigi i kom balgi ci nyuto ni gibimakogi woko. 24Man aye gin ma an Rwot Lubaŋa atye ka wacone. Wumiyo gipo i kom balwu, mumiyo balwu ginyuto giyaro ka maleŋ. Dano ducu giŋeyo ni wubalo. Dok wunyuto balwu woko i gin ducu ma wutiyo. Doŋ atyeko ŋolo kop woko i komwu, pi meno abimiyowu woko i ciŋ lukworwu.\n25“Ninoni tye ka bino, in latim marac, rwot marac ma loyo Icrael, en aye nino ma gibiketo iye can i komi me agikki. 26An Rwot doŋ aloko. Kwany lalukana ki kitambara labo wic woko ki i wii. Pe tye gin mo ducu ma bibedo kit macalo gitye kwede-ni. Abitiŋo lucan malo ka maber! Jo ma gitye ki twero me loc-ci gibidwokogi woko piny! 27Abimiyo gaŋ man doŋ doko wi obur, wi obur, wi obur! Ento gin man pud pe bitimme nio wan ma ŋat ma doŋ ayero me keto can i kom gaŋ-ŋi obino.\nLubaŋa biŋolo kop i kom jo Ammon\n28-“In wod pa dano, tit lok kun iwacci, Rwot Lubaŋa doŋ owaco lok mukemo jo Ammon, ki kit ma gitye kwede ka yeto jo Icrael. Wac botgi ni,\n‘Pala lucwan, pala lucwan doŋ giyubo woko me neko dano;\ndoŋ gijwayo woko tye ka meny amenya calo lutkot ma wil.’\n29Tit bot jo Ammon ni ginanyuta ma gineno i waŋ lek-gu ducu goba, dok bene gityeto tyet me goba me bwologi. Ninogi tye ka bino, gin jo maraco, en aye nino ma gibiketo iye can i komgi me agikki, Gibiŋolo ŋutgi woko ki pala lucwan.\nLubaŋa biŋolo kop i kom jo Babilon\n30“Dwok pala lucwan i akura kakare. Abiŋolo kop i komi i kabedo ka ma yam kwoni ocakke iye, i lobo ka ma yam ginywali iye. 31Abionyo kinigana i komi; dok bene abikuto mac me akemona i komi miyo iwinyo arem malit twatwal. Abimiyi woko i ciŋ jo mager ma gin lutim bwami marac ma giŋeyo neko dano twatwal, ci gibineki woko. 32Gibiwani woko ki mac. Gibineki woko i lobowu kikome, pi meno ŋat mo ma bipo piri doŋ bedo pe matwal. Pien an Rwot doŋ atyeko loko.”